text:
༧གོང་ས་མཆོག་གི་རང་རྣམ་གཉིས་པ་བོད་འགྱུར་གནང་འདུག
༢༠༡༧།༠༥།༠༤ཉིན་སྤེལ། ༧གོང་ས་མཆོག་གི་མཛད་རྣམ་དག་ལས་རང་རྣམ་སྔ་རྗེས་གཉིས་པོ་འདི་ནི་གལ་ཆེན་པོ་ཞིག་ཆགས་ཀྱི་ཡོད་པ་རེད། ཅེས་ཟམ་གདོང་རིན་པོ་ཆེ་མཆོག་གིས་གསུངས་སོང་།
ཁ་སང་ཕྱི་དྲོའི་ཚོུད་༣།༣༠ཐོག བཞུགས་སྒར་ངྷ་སར་ཡོད་པའི་བོད་ཀྱི་དཔེ་མཛོད་ཁང་གི་ཚོགས་ཁང་དུ། དེ་ག་དཔེ་མཛོད་ཁང་ནས་དཔར་འགྲེམས་བྱས་པའི་༼བཙན་བྱོལ་ནང་གི་རང་དབང་།༽ཞེས་པའི་འགྱུར་དེབ་གཉིས་པ་ཞིག་བཀའ་བློན་ཁྲི་ཟུར་མཁས་དབང་ཟམ་གདོང་རིན་པོ་ཆེ་མཆོག་གིས་དབུ་འབྱེད་གནང་ཞིང་མཛད་སྒོ་སྟབས་བདེ་ཞིག་སྐོང་སོང་།
དེ་ཡང་གོང་ཚེས་ཉིན་གྱི་དཔེ་དེབ་དབུ་འབྱེད་ཐོག སྐུ་མགྲོན་གཙོ་བོ་བཀའ་ཟུར་ཟམ་གདོང་རིན་པོ་ཆེ་མཆོག་དང་ལོ་ཙ་བ་བསྟན་འཛིན་ཤེས་རབ། བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས། དེ་མིན་དོ་སྣང་ཅན་དང་གསར་འགོད་པ་བཅས་མི་གྲངས་༦༠ལྷག་ཅིག་འདུ་འཛོམས་བགྱིས་སོང་།
གཞན་ཡང་སྐོང་ཚོགས་འདིའི་གོ་སྒྲིག་ལྟར་ཐོག་མར་དགེ་བཤེས་ལྷག་རྡོར་ལགས་ཀྱིས་མཛད་སྒོ་དང་འབྲེལ་བའི་གཏམ་བཤད་དུ། ཁོང་གིས་གསུང་དོན། "༧གོང་ས་༧སྐྱབས་མགོན་རིན་པོ་ཆེ་མཆོག་གིས་དེབ་འདི་བྲི་ཡ་ལ་དོན་དག་གཙོ་བོ་གཉིས་ཤིག་བཀའ་སྩལ་ཡོད་པ་དེ་ནི། གཅིག དེང་སྐབས་ཏྭ་བླའི་བླ་མའི་སྐོར་ཤེས་འདོད་དང་དོ་སྣང་བྱེད་མཁན་མི་གྲངས་མང་ནས་མང་དུ་འགྲོ་བཞིན་ཡོད་པ་དང་། གཉིས། ངོས་རང་དང་འབྲེལ་བའི་རྒྱལ་རབས་ལོ་རྒྱུས་ཀྱི་གནས་ཚུལ་མང་པོ་ཞིག་ཡོད་པ་དེ་རྣམས་ཀྱག་ཀྱོག་མེད་པར་གསལ་བོ་བཟོ་བ་གལ་ཆེན་པོ་ཆགས་ཡོད་པ་དེ་ཡིན། ཞེས་བཀའ་སྩལ་གནང་འདུག " ཅེས་དང་།
དགེ་བཤེས་མཆོག་གིས་མུ་མཐུད་དུ་བརྗོད་དོན། "ཕྱི་ལོ་༡༩༩༡ལོར། བཙན་བྱོལ་ནང་གི་རང་དབང་ཞེས་པའི་དེབ་འདི་ནི་པར་རྒྱབ་དུས་སུ། ༧གོང་ས་མཆོག་བཙན་བྱོལ་ལ་བཞུགས་ཏེ་ལོ་༣༠ལྷག་ཅིག་ཕྱིན་པའི་ཁྲོད། ༧གོང་ས་མཆོག་གིས་འཛམ་གླིང་མི་རིགས་ཀྱི་དོན་དུ་སྐུ་ལུས་མང་པོ་བསྐྱོན་ནས་འཛམ་གླིང་དུ་ཆེ་མཐོང་གི་ངོས་འཛིན་ཐོབ་པ་དང་ཆབས་གཅིག་རྒྱ་དམར་གཞུང་ནས་མུ་ཐུད་དུ་རིན་པོ་ཆེ་མཆོག་ལ་ཁ་རྡུང་ཚིག་གཙུབ་བཏང་བསྡད་ཡོད་པ་རེད། འཛམ་གླིང་སྤྱིའི་ནང་དུ་བོད་ཀྱི་ལངས་ཕྱོགས་སུ་དོ་སྣང་དང་བོད་ཀྱི་ཡ་ང་བའི་གནས་སྟངས་སྐོར་ལ་གདུང་སེམས་མཉམ་བསྐྱེད་བྱས་ཤིང་། ཕྱི་ལོ་༡༩༨༩ལོར། ༧གོང་ས་མཆོག་གིས་ཞི་བདེ་གཟེངས་རྟགས་བཞེས་པ་ཞིག་རེད།" ཅེས་དང་།
དགེ་བཤེས་མཆོག་གིས་དེབ་ཀྱི་སྐོར་ནས་གསུང་དོན། "༧གོང་ས་མཆོག་གི་རྣམ་ཐར་འདི་ནི་མི་གཞན་པ་ནང་བཞིན་སོ་སོས་བྱས་རབས་དང་བལྟས་རབས་བཀོད་པའི་ལོ་རྒྱུས་ལྟ་བུ་ཞིག་མ་རེད། དེ་བཞིན་དེབ་འདི་ནི་རྒྱ་དམར་གྱིས་ཧམ་བཤད་བྱས་ཏེ་ང་ཚོར་ཐུབ་ཚོད་མང་པོ་བཏང་ཡོད་པདེའི་ཁ་གཏད་དུ་ལངས་ཏེ། ཕ་རོལ་པོར་གཙུབ་པོ་བཤད་དེ་ལན་འདེབས་བྱེད་པའི་བཟོ་འདྲ་བོ་ཞིག་ཀྱང་མ་རེད། དེབ་འདིའི་ནང་ལོག་ཏུ་༧གོང་ས་མཆོག་རང་གི་དངོས་མྱོང་གི་མི་ཚེ་བྱུང་བ་དང་ལྷག་པར་རྒྱ་མིས་སླེབས་ཏེ་དངོས་སུ་དཀའ་སྡུག་ཅི་མྱོང་གི་གནས་ཚུལ་ཞིབ་རྒྱས་བཀོད་ཡོད་པ་ཞིག་རེད། " ཅེས་དང་།
གཞན་ཡང་དེབ་འདི་སྔོན་ཆད་ལྡི་ལི་བོད་ཁང་ནས་དཔར་འགྲེམས་གཅིག་བྱས་ཡོད་པའི་སྐོར་ནས་དགེ་བཤེས་ལགས་ཀྱིས་གསལ་ཁ་བྱས་དོན། ཁོང་གིས་བརྗོད་དོན། "དེབ་འདི་ནི་སྔོན་ལྡི་ལི་བོད་ཁང་ནས་བོད་བསྒྱུར་བྱས་ཏེ་དཔར་འགྲེམས་ཤིག་བྱས་ཡོད་པ་རེད། ང་རང་སྐུ་སྒེར་ཡིག་ཚང་དུ་ཡོད་དུས་ལེའུ་གལ་ཆེན་གཉིས་གསུམ་ཞིག་བོད་བསྒྱུར་བྱས་པ་ཡིན། དེ་ནི་ལྡི་ལི་བོད་ཁང་གིས་བསྐུར་རོགས་གནང་ཞེས་བཀའ་ཕེབས་པ་བཞིན་སྐུར་བ་ཡིན། དེབ་འདི་འདྲ་ཞིག་ཡོད་བཞིན་དུ་བསྒྱུར་དེབ་གསར་བ་དཔར་འགྲེམས་དགོས་དོན་ཅི་ཡིན་པའི་སོམ་ཉི་བྱུང་སྲིད་པས་ན། སྐབས་དེར་བསྟན་འཛིན་ཤེས་རབ་ལགས་ཀྱིས་ལྡི་ལི་བོད་ཁང་དུ་ཕྱག་ལས་གནང་གི་ཡོད་ཅིང་། ཁོང་གིས་དེབ་འདི་ནི་མི་ཚང་མས་གོ་སླ་བའི་སྒོ་ནས་བསྒྱུར་ཐུབ་པ་ཡིན་ན། བོད་ཀྱི་དཔེ་མཛོད་ནས་པར་བསྐྲུན་བྱེད་ཀྱི་ཡིན་མིན་སྐོར་ནས་ངེད་གཉིས་བཀའ་མོལ་བྱུང་མྱོང་བ་དང་། ངས་ཀྱང་ཁས་ལེན་བྱས་ཤིང་། འདིའི་རིགས་སུ་འགྱུར་གཉིས་གསུམ་ཅི་ཡོད་ཀྱང་ཡག་ཐོག་ཡག་བརྩེགས་ཡིན་པ་ལས་བསྐྱོན་ཆ་གང་ཡང་མེད་པས་ན། ༧གོང་ས་མཆོག་གི་བཀའ་སློབ་རྩ་ཆེན་པོ་འདི་ནི་དེ་རིང་བོད་ཀྱི་དཔེ་མཛོད་ཁང་དུ་དཔར་འགྲེམས་བྱེད་པའི་སྐལ་བ་ལྡན་སོང་བ་རེད།" ཅེས་འགྲེལ་བརྗོད་གནང་སོང་།
སྐུ་མགྲོན་གཙོ་བོ་དཔལ་ལྡན་བཀའ་བློན་ཁྲི་ཟུར་ཟམ་གདོང་རིན་པོ་ཆེ་མཆོག་གིས་འགྱུར་དེབ་དབུ་འབྱེད་དང་འབྲེལ་བའི་གསུང་བཤད་དུ། ཁོང་གིས་གསུངས་དོན། "༧གོང་ས་མཆོག་གི་རང་རྣམ་གཉིས་པའམ་རང་རྣམ་རྒྱས་པ་འདི། དེ་སྔོན་ལྡི་ལི་བོད་ཁང་ལས་ཐེངས་གཅིག་བསྒྱུར་དེ་དཔར་འགྲེམས་ཟིན་པ་ཞིག ད་དུང་ཡང་བསྐྱར་བསྐྱར་ཞིབ་ཀྱི་ཐོག འགྱུར་གཉིས་པ་ཞིག་དཔེ་མཛོད་ཁང་དུ་དཔར་བསྐྲུན་གནང་བ་སྟེ། དེ་རིང་མང་ཚོགས་ནང་འགྲེམས་སྤེལ་དབུ་འབྱེད་བྱེད་ཐུབ་པའི་གོ་སྐབས་བཟང་པོ་འདིར་ང་རང་བཅར་ཐུབ་པ་ལ་ཧ་ཅང་གིས་དགའ་བོ་བསམ་པའི་ཚོར་སྣང་བྱུང་།" ཞེས་དང་།
བཀའ་བློན་ཁྲི་ཟུར་མཆོག་གིས་མུ་མཐུད་དུ་གསུང་དོན། "༧གོང་ས་མཆོག་གི་མཛད་རྣམ་དག་ལས་རང་རྣམ་སྔ་རྗེས་གཉིས་པོ་འདི་ནི་གལ་ཆེན་པོ་ཞིག་ཆགས་ཀྱི་ཡོད་པ་རེད། སྤྱིར་བཏང་༧གོང་ས་མཆོག་གི་མཛད་པ་འཕྲིན་ལས་སྐོར་ལ། ཕྱི་རྒྱལ་གྱི་རྩོམ་པ་པོ་རྣམས་ཀྱིས་བྲིས་པའི་སྐད་ཡིག་གཞན་གྱི་ནང་དུ་སྡེ་ཚན་མི་ཉུང་བ་ཞིག་ཡོད་ཅིང་། བོད་རིགས་རྩོམ་པ་པོ་ཚོས་བྲིས་པའི་༧སྐྱབས་མགོན་རིན་པོ་ཆེ་མཆོག་གི་བྱེ་བྲག་པ་སོ་སོའི་དོན་ལ་རྩལ་དུ་བཏོན་སྟེ་བྲིས་པ། ཡང་འགའ་ཤས་ཀྱིས་སྙན་ཚིག་གི་ལམ་ནས་རང་སོ་སོའི་ཚོར་སྣང་བཏོན་པ་མང་པོ་ཞིག་ཡོད་པ་རེད། ལྷག་པར་དུ་གཞུང་འབྲེལ་གྱིས་༧གོང་ས་མཆོག་གི་མཛད་རྣམ་དེབ་ཐར་ཡོངས་སུ་རྫོགས་པ་ཞིག་ཐུགས་སྣང་བྱས་ཏེ་སྐུ་སྒེར་ཡིག་ཚང་ནས་དབུ་འཛུགས་གནང་ཞིང་། རྗེས་སུ་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དུ་ཐུགས་འགན་གཙང་མ་བཞེས་ཏེ། ད་ལྟ་སྡེ་ཚན་གང་ལ་གང་འཚམས་ཤིག་ཐོན་ཚར་ཡོད་ཅིང་། ད་དུང་ཁ་ཤས་ཐོན་རྒྱུར་བསྡད་ཡོད་པ་རེད། དེ་དག་ཚང་མ་ལས་ད་ལྟ་ངས་རང་རྣམ་གཉིས་པོ་ནི་གལ་ཆེན་ཡིན་པར་ཞུ་དགོས་དོན། རྣམ་ཐར་རིགས་སུ་བྲི་གཟུགས་མི་འདྲ་བ་གསུམ་ཞིག་འདུག དང་པོ། གང་གི་རྣམ་ཐར་གང་ཡིན་པ་དེ་རང་ཉིད་ཀྱིས་གསུང་བཞག་པ་དེར་རང་རྣམ། གཉིས་པ། མི་གཞན་ནམ། ཡང་ན་རང་གི་བླ་མ་དང་སྐྱེས་ཆེན་དམ་པ་སུ་གང་ཡིན་པ་དེའི་སྐུ་གསུང་ཐུགས་ཀྱི་མཛད་པ་འཕྲིན་ལས་བང་རིམ་སྒྲིག་ནས་འབྲི་བའི་ལུགས་སྲོལ་ཞིག་ཡོད་པ་དེར་རྣམ་ཐར་དང་། གསུམ། འདི་ནི་ང་ཚོའི་བོད་ཀྱི་ཐུན་མོང་མིན་པའི་གནས་སྟངས་ཤིག་རེད། ཆོས་ཀྱི་རྒྱུན་བྱེ་བྲག་པ་ཞིག་གི་བྱུང་རིམ་བསྣམ་སྟེ་ཕེབས་པ། ཡང་མིན་ན། དགོན་སྡེའམ་གདན་ས་བྱེ་བྲག་པ་ཞིག་གི་གདན་རབས་བསྣམ་སྟེ་ཕེབས་པ། དེ་ཚོའི་རིགས་དེ་ནི་ཆོས་དེ་དང་དེའི་ཡི་དམ་དེ་དང་དེའི་ཆོས་འབྱུང་དང་བླ་བརྒྱུད་སྐོར་བྲིས་པ། ཡང་མིན་ན་གདན་ས་སོའི་མཁན་པོ་དང་བླ་མའི་གདན་རབས་སླེབས་པ། བཅས་རག་པ་ཙམ་དབྱེ་ན་གསུམ་ཞིག་འདུག " ཅེས་དང་།
ཟམ་གདོང་རིན་པོ་ཆེ་མཆོག་གིས་རྒྱལ་བ་པཎ་ཆེན་སྐུ་ཕྲེང་རིམ་བྱོན་གྱི་མཛད་པ་འཕྲིན་པ་ལས་ནི་མི་ཕལ་བའི་སྐད་ཆའི་ཐོག་བཤད་ན་འཆར་གཞི་དང་ལྡན་པ་ཞིག་ཡིན་པའི་སྐོར་ནས་གསུངས་དོན། "རྒྱལ་བ་པཎ་ཆེན་སྐུ་ཕྲེང་རིམ་བྱོན་གྱི་རྣམ་ཐར་ལ་གཟིགས་པ་ཡིན་ན་མཁྱེན་པ་ཞིག་རེད། མཚམས་མཚམས་སུ་༧གོང་ས་མཆོག་གིས་ཞད་ཤོབ་དང་སྦྲགས་ཏེ་ཟུར་རེ་གསུངས་ཀྱི་འདུག རྗེ་དགེ་འདུན་གྲུབ་པ་གྲྭ་བ་གྲྭ་རྐྱང་ཞིག་རེད། བླ་བྲང་མེད་ལ་སྐུ་གོང་མ་ཡང་ཡོད་པ་མ་རེད། དགོངས་པ་རྫོགས་དུས་སུ་ཡང་སྲིད་ཕེབས་ཀྱི་རེད་དང་ཕེབས་ཀྱི་ཡིན་སྐོར་གྱི་གསུངས་ཡང་གནང་ཡོད་པ་མ་རེད། ཡིན་ནའང་། དགེ་འདུན་རྒྱ་མཚོ་དགོང་ལོ་བཞི་དང་ཕྱེད་ཀའི་ཐོག་བཀྲ་ཤིས་ལྷུན་པོར་ཕེབས་སྟེ། དགེ་འདུན་གྲུབ་ཀྱི་བསྙེན་གནས་སྒྲོན་མ་ཡི་མཚོན་པའི་མིང་ནས་འབོད་པའི་གསུངས་མང་པོ་ཞིག་བསྐྱོན་པ་ཡིན་ཙང་། པཎ་ཆེན་ཡེ་ཤེས་རྩེད་མོས་མཚོན་པའི་སྐབས་དེའི་དགེ་འདུན་གྲུབ་པའི་སློབ་མ་རྣམས་ཀྱིས་ངོས་འཛིན་མ་གནང་རང་གནང་ཆགས་པ་ཞིག་རེད། ངོས་འཛིན་བྱས་པའི་རྗེས་སུ། བཀྲ་ཤིས་ལྷུན་པོར་བཞུགས་སྲོལ་མ་བདེ་བའི་དབང་གིས་འབྲས་སྤུངས་སུ་ཕེབས་དགོས་བྱུང་ཞིང་། ཐ་མར་རྒྱལ་དབང་སྐུ་ཕྲེང་རིམ་བྱོན་གྱི་གདན་ས་དབུས་དང་། པཎ་ཆེན་སྐུ་ཕྲེང་རིམ་བྱོན་གྱི་གདན་ས་གཙང་བྱས་པའི་བརྒྱུད་རིམ་འདི་ནི། འགྲོ་བའི་དོན་མཛད་ཕྱོགས་ཀྱིས་འཆར་གཞི་ཞིག་ལྡན་ཡོད་པ་འདྲ་བོ་འདུག རྒྱལ་དབང་ལྔ་པ་ནས་བཟུང་། ཆོས་སྲིད་གཉིས་ཀྱི་བདག་པའི་ངོ་བོ་བཞེས་པ་ཞིག་རེད། "ཅེས་དང་།
ཕྱི་ལོ་༡༩༥༢ལོར་ཟམ་གདོང་རིན་པོ་ཆེ་ཁོང་རང་དགོང་ལོ་༡༤ལྷག་གི་ཐོག་གྲྭ་སར་གསར་དུ་སླེབས་སྐབས་སུ། འབྲས་སྤུངས་སྒོ་མང་དུ་༧གོང་ས་མཆོག་གིས་ལམ་རིམ་གསུང་ཆོས་མཇུག་བསྡོམས་སྐབས་ཀྱི་བཀའ་སྩལ་བ་ཞིག་གི་སྐོར་ནས་གསུངས་དོན། “ཕྱི་ལོ་༡༩༥༢ལོར་ཟླ་གཉིས་རིང་འབྲས་སྤུངས་སྒོ་མང་དུ་༧གོང་ས་མཆོག་གིས་ལམ་རིམ་གསུང་ཆོས་མཇུག་བསྡོམས་སྐབས་ཀྱི་བཀའ་སྩལ་བ་ཞིག་གི་གསལ་བོ་དྲན་གྱིན་འདུག སྐབས་དེར་༧གོང་ས་མཆོག་དགུང་ལོ་གཞོན་ཞིང་མཛད་པ་འཕྲིན་ལས་དེ་ཙམ་རྒྱས་མེད་དུས་རེད། མཇུག་བསྡོམས་སྐབས་སུ་སྐུ་མདུན་གྱིས་བཀའ་སྩལ་དོན། ‘བོད་སྤྱི་མཐུན་གྱི་བསོད་ནམས་ཀྱིས་ལྕོག་པ་ཡིན་ན། ད་ལྟའི་རྒྱལ་བའི་སྐུ་ཕྲེང་འདི་ནི་ཐམས་ཅད་མཁྱེན་པ་དགེ་འདུན་གྲུབ་པ་དང་སྐལ་བཟང་རྒྱ་མཚོ། ངག་དབང་བློ་བཟང་རྒྱ་མཚོ་གསུམ་ག་བསྡོམས་པ་ལས་ཀྱང་ལྷག་པ་ཞིག་གི་མཛད་པ་འཕྲིན་ལས་འཕེལ་བའི་ཡིད་ཆེས་གཏན་པོ་ཡོད། ང་ཡང་སྡེ་བ་གཞུང་གི་ལྟོ་ཟིན་པ་ཞིག་ཡིན་ཙང་ངས་སྤྲེལ་ལད་བཤད་པ་གང་ཡང་མིན།’ ཅེས་བཀའ་གནང་སོང་། སྐབས་དེར་ང་རང་བུ་གུ་ཆུང་ཆུང་ཡིན་རུང་ཧང་སང་སྟེ། རྒྱལ་དབང་དེ་གསུམ་ལ་གསུང་འབུམ་པོད་མང་པོ་ཡོད་པ་དེ་དག་མཉམ་དུ་བསྡོམས་པ་ལས་ལྷག་པ་ཞིག་ག་འདྲ་ཡིན་ན་བསམ་པ་ཞིག་བྱུང་སོང་། ད་ལྟ་ང་ཚོས་བལྟས་པ་ཡིན་ན། དུས་འདས་པའི་ལོ་ངོ་བདུན་བརྒྱ་ཡན་མན་ཞིག་གི་བྱུང་རབས་སུ་ཕྱི་བལྟས་བྱས་པ་ཡིན་ན། རྒྱལ་དབང་སྐུ་ཕྲེང་བཅུ་བཞི་བའི་མཛད་པ་འཕྲིན་ལས་ལྟ་བུ་ཞིག་རྒྱལ་དབང་སྐུ་ཕྲེང་སྔོན་མ་རྣམས་སུ་བྱུང་མ་མྱོང་བ་ལྟ་བུ་ཞིག་དང་། བླ་ཆེན་གཞན་པ་སུས་ཀྱང་སྐུ་ཚེ་གཅིག་གི་རིང་ལ་མཛད་པ་འཕྲིན་ལས་འདི་ལྟ་བུ་ཞིག་བྱུང་མེད་པའི་བཟོ་ཞིག་རེད།
བོད་ཀྱི་མཁས་དབང་བླ་ཆེན་ཁག་གི་དུས་འཁོར་དབང་ཆེན་གཅིག་པུར་ཆ་བཞག་ན། ཧ་ལམ་དུས་འཁོར་དབང་ཆེན་གཉིས་ནས་གསུམ་མ་གཏོགས་གནང་མཁན་མེད་པ་ཞིག་རེད། ཇོ་ནང་ཏཱ་ར་ན་ཐས་དུས་དབང་མང་པོ་ཞིག་གནང་ཡོད་ཀྱང་། སློབ་མ་༢༥ལས་མ་བརྒལ་བ་ཞིག་ཡིན་ས་རེད། ཏྭ་ར་ན་ཐའི་སྐུ་ཚེ་རིང་དུས་དབང་བརྒྱ་ལས་བརྒལ་བ་ཞིག་གནང་ཡོད་པ་དེ་ཡོངས་ཀྱི་སློབ་མའི་གྲངས་ཀ་བསྡོམས་པ་ཡིན་ན། ༧རྒྱལ་བ་རིན་པོ་ཆེ་ཡིས་དུས་དབང་ཐེངས་གཅིག་གནང་བའི་སློབ་མའི་བརྒྱ་ཆའི་གཅིག་ཀྱང་ཟིན་པ་དཀའ་ལས་ཁག་པོ་རེད། འདི་ལྟར་འཇིག་རྟེན་ཁྱོན་ཡོངས་ཀྱི་ནང་ལ་༧སྐྱབས་མགོན་རིན་པོ་ཆེ་ཡི་མཛད་པ་འཕྲིན་ལས་ཇི་ལྟར་གནང་གི་ཡོད་པ་དེ་ནི་མི་རྣམས་ཀྱིས་ཚོད་དཔག་ཏག་ཏག་ཅིག་ཐུབ་ཀྱི་ཨེ་ཡོད་བསམ་གྱི་འདུག”ཅེས་དང་།
ཡང་ཟམ་གདོང་རིན་པོ་ཆེ་ཡིས་མུ་མཐུད་དུ་གསུངས་དོན། “ང་རང་ཚོའི་ནང་ཚགས་ལྟ་བུ་ཞིག་ཆགས་ཏེ། ༧རྒྱལ་བ་རིན་པོ་ཆེ་མཆོག་གིས་བློ་ཡུལ་ལས་འདས་པའི་མཛད་པ་འཕྲིན་ལས་དང་ལྷག་པར་དུ་གསུང་གི་མཛད་པ་ག་འདྲ་ཞིག་བསྐྱང་ཡོད་པའི་སྐོར་དེ། ༧རྒྱལ་བ་རིན་པོ་ཆེར་ཐད་ཀར་ལྗགས་རྩོམ་གནང་བ་དང་བཅར་འདྲི་ཞུ་བ་སོགས་སྐད་ཡིག་གཞན་པའི་ནང་དུ་ཡོད་པ་དེ་དག་ནི་སྐད་རིགས་༦༠ནས་༧༠ནང་དུ་ཡོད་པ་རེད། བོད་པའི་སྤྱི་ཚོགས་ནང་དུ། ད་ལྟ་དེ་ཚོར་ཚོད་དཔག་ཡག་པོ་ཐུབ་པ་ཞིག་དང་། ལྷག་པར་དུ་སྐྱབས་མགོན་རིན་པོ་ཆེ་མཆོག་གི་དགོངས་པ་བཞེས་ཕྱོགས་ག་འདྲ་ཡིན་པ་དང་དགོངས་པ་དེའི་མཐར་ཐུག་གི་དགོངས་གཞི་དགོས་པ་ག་རེ་ཡོད་པ། དེའི་སྐབས་ཀྱི་དམིགས་ཡུལ་ག་རེ་ཡིན་པ། དེར་བརྟེན་དེ་བོད་མི་རིགས་ཀྱི་འགན་དབང་ག་འདྲ་ཞིག་ཆགས་ཀྱི་ཡོད་པ་སོགས་ཀྱི་གྲངས་ལ་བསམ་ཤེས་བྱེད་མཁན་དང་། གཏིང་ཟབ་པའི་ཞིབ་འཇུག་བྱེད་མཁན་ནི་དཀོན་པོ་ཆགས་འདུག ”ཅེས་དང་།
གཞན་ཡང་མཁས་དབང་ཁོང་གིས་མུ་མཐུད་འགྱུར་དེབ་སྐོར་ནས་བརྗོད་དོན། “༧སྐྱབས་མགོན་རིན་པོ་ཆེ་ཡི་མཛད་རྣམ་བོད་ཡིག་ལ་བསྒྱུར་ཐུབ་པ་འདིར་རྗེས་སུ་ཡི་རངས་ཞུ་ཡི་ཡོད། ང་རང་ཝ་རྭ་ན་སིར་ཡོད་པའི་སྐབས་སུ། ང་ཚོའི་རིག་བདག་སློབ་དཔོན་ཆེན་པོ་ཀབ་བྷ་ལ་ཝ་སང་མཆོག་གིས་སྐྱབས་མགོན་རིན་པོ་ཆེར་སྙན་སེང་ཞུས་སོང་། དེ་རིང་སང་ཉིན་ནུབ་ཕྱོགས་དང་འཇིག་རྟེན་ཁྱོན་ཡོངས་སུ། ༧གོང་ས་མཆོག་གི་ལམ་སྟོན་དང་གདམ་ངག འཇིག་རྟེན་སྤྱི་ཡོངས་ལ་འཁྲི་བའི་འོས་འགན་ཞེས་པ་དེ་ནི་མི་ཚང་མས་དོ་སྣང་བྱེད་པའི་གནས་ཚུལ་ཞིག་ཏུ་གྱུར་འདུག ང་ཚོའི་འདི་ནས་ཉམས་ཞིབ་པ་བཞི་ལྔ་ཞིག་གིས་སྡེ་ཚན་བཙུགས་ཏེ། ༧རྒྱལ་བ་རིན་པོ་ཆེའི་བཀའ་སློབ་ནང་ནས་འཇིག་རྟེན་སྤྱི་ཡོངས་ལ་འཁྲི་བའི་འོས་འགན་འདིའི་སྐོར་ལ་ཉམས་ཞིབ་དང་རྩོམ་སྒྲིག་བྱེད་པའི་ལས་གཞི་སྤེལ་དགོས་ཀྱི་མིན་འགྲོ་བསམ་གྱི་ཡོད་ཅེས་སྙན་སེང་ཞུས་སོང་། ༧གོང་ས་མཆོ་གིས་ ‘དགོས་པ་མ་རེད་གཡུགས་ཤོག’ གསུངས་སོང་བ་དང་། ‘སྒྲིག་འཛུགས་ཤིག་གི་ཐོག་འདིའི་སྒང་ལ་ཉམས་ཞིབ་བྱེད་དགོས་རེད་ཅེས་མི་ཁ་ཤས་སྐོ་བཞག་བྱས་ཏེ་ཕོག་དངུལ་སྤྲད་ནས་བསྡད་པ་ཡིན་ན། ཆོ་གང་ཡང་ཡོད་པ་མ་རེད། མའོ་ཙེ་ཏུང་གི་བྱེད་སྟངས་འདྲ་བར། ངའི་བསླབ་བྱར་ཉན་དགོས་རེད། ངའི་དེབ་དེ་ཡར་མར་ལ་བསྒྱུར་དགོས་རེད་ཅེས་བཙན་བཀའ་བཏང་བ་ཞིག་ཆགས་འགྲོ་ཡི་རེད། རང་དབང་གི་ཐོག་བྱེད་མཁན་ཡོད་པ་དེར་ཁྱེད་རང་ཚོས་མཐུན་རྐྱེན་སྦྱར་ན་ཡག་པོ་ཡོད་པ་མ་གཏོགས། སློབ་གྲྭའི་སྒྲིག་འཛུགས་ངོས་ནས་ཉམས་ཞིབ་འདི་འདྲ་ཞིག་འཛུགས་ཀྱི་ཡིན། འདི་ལ་ཕེབས་ཤོག་ལབ་ན། ཁ་ཤས་དངོས་གནས་དྲང་གནས་ཡོང་གི་རེད། ཁ་ཤས་འགྲོ་ས་མེད་པར་བརྟེན་ནས་ཡོང་གི་རེད། དེ་ལ་ཆོ་གང་ཡང་མེད་པས་ན་གཡུགས་ཤོག་གསུངས་སོང་།’ སྐབས་དེར་ངའི་བསམ་བློའི་ནང་དུ་མ་བདེ་བ་ཞིག་བྱུང་སོང་། བོད་པ་ཚོས་༧རྒྱལ་བ་རིན་པོ་ཆེར་མཇལ་སྐབས་སུ་མིག་ཆུ་གཏོང་བ་དང་སྐྱབས་སུ་མཆི་ཞེས་ཞེ་དྲགས་ཤིག་བྱེད་ཀྱི་ཡོད་པ་རེད་དེ། དངོས་གནས་༧རྒྱལ་བ་རིན་པོ་ཆེའི་སྐུ་མདུན་ནས་ང་ཚོའི་མི་ཚེ་འདིའི་ནང་ལ་སོ་སོའི་དོན་དག་ལ་ཁེ་ཕན་ལེན་ཡ་ག་རེ་ཡོད་པ་རེད། བོད་རྒྱལ་ཁབ་དང་མི་རིག་ཀྱི་དོན་དུ་ཁེ་ཕན་ལེན་ཡ་ག་རེ་ཡོད་པ་རེད། འཇིག་རྟེན་སྤྱི་ཡོངས་ཀྱི་ཆེད་དུ་ང་ཚོས་སྒྲུབ་དགོས་པའི་ལས་དོན་ག་རེ་ཡོད་པ་རེད། དེ་འདྲའི་ཐོག་མང་པོ་ཞུ་མཁན་ཅུང་ཙམ་དཀོན་པོ་རེད། ཚོར་བའི་ཐོག་ནས་མིག་ཆུ་བཏང་། ཕྱག་དབང་ཞུས། ཧ་ལས་ན་ངའི་མིག་ན་ཡི་འདུག་པས་ལྗགས་ཕུ་ཞིག་གནང་རོགས། མགོ་ན་ཡི་འདུག་པས་ཕྱག་དབང་ཞིག་གནང་རོགས། དེ་འདྲའི་རིགས་མ་གཏོགས་གསང་བ་གསུམ་གྱི་རྣམ་པར་དག་པ་རླབས་ཆེན་པོ་དེ་ཚོར་དོ་སྣང་དང་རྗེས་སུ་འཇུག་པའི་འདུན་པ་ཉུང་ཉུང་ཡིན་པའི་བཟོ་ཞིག་འདུག ”ཅེས་འབྲེལ་ཡོད་གསུངས་བཤད་གནང་སོང་།
མཐར་འགྱུར་དེབ་དེའི་ལོ་ཙྭ་བ་བསྟན་འཛིན་ཤེས་རབ་ལགས་ཀྱིས་བསྒྱུར་རྩོམ་དེབ་དེའི་སྐོར་ནས་གསུངས་དོན། "མཛད་དེབ་འདི་ནི་དབྱིན་ཡིག་གི་དེབ་ཀྱི་ཁ་བྱང་ནི། Freedom in Exileཞེས་པ་དེ་ཁ་ཐུག་གིས་བསྒྱུར་བ་ཡིན་ན། བཙན་བྱོལ་ནང་དུ་རང་དབང་ཟེར་བ་ལྟ་བུ་ཞིག་ཡིན་པ་དེ་ལྟར་འཇོག་འདོད་བསམ་སོང་མོད། བོད་དང་དབྱིན་ཇི་གཉིས་ཀ་ཡག་པོ་མ་ཤེས་པ་ཞིག་གིས་བལྟས་ན་ཕྲད་རྣམ་དབྱེ་ཡི་འགྲོ་སྟངས་མ་ཤེས་པ་ལྟ་བུ་ཞིག་ཆགས་འགྲོ་བས་ན། བཙན་བྱོལ་ནང་གི་རང་དབང་ཞེས་པ་དེ་ནི་བོད་སྐད་ཀྱི་འགྲོས་དང་མཐུན་པ་ལྟ་བུ་ཞིག་བྱུང་སོང་བས་དེ་ལྟར་བཏགས་པ་ཡིན།
ངས་དེབ་འདི་ནི་བསྒྱུར་སྐབས་སུ་བོད་ཡིག་གནས་ཚུལ་དམའ་བོའི་ཐོག་ནས་བྲིས་ཡོད་པས་ན། ཀློག་བདེ་བོ་ཡོད། མདོ་དབུས་ཁམས་གསུམ་གྱི་ལུང་པ་སོ་སོའི་སྐད་མ་ཡིན་པར་བོད་སྤྱི་བའི་སྐད་ཀྱི་ཐོག་བྲིས་ཡོད། "ཞེས་འགྲེལ་བརྗོད་གནང་སོང་།
གསར་འགོད་པ་ཆོས་ཉིད།


c: text/html

text:
བློ་གྲགས། (ཨ་རི། )
ཉེ་ལམ་ཆང་ས་ལོ་དེབ་རྩོམ་སྒྲིག་པ་གྲོགས་པོ་ཨ་རིག་འགྱུར་མེད་ཀྱིས་ཆང་ས་ལོ་དེབ་གསུམ་པ་ (༢༠༡༥) དང་བཞི་བ་ (༢༠༡༦) གཉིས་ཀ་བསླེབས་ཡོད་ཟེར་བས། ངས་ལོ་དེབ་གཉིས་ཀ་རེ་རེ་ཉོས་པ་ཡིན། རྒྱུ་མཚན་ཁོས་བོད་མི་རིགས་ཀྱི་སྐད་ཡིག་ལ་ཞབས་འདེགས་ཞུ་བཞིན་འདུག་བསམ་སྟེ་དགའ་སྣང་གིས་དུས་དེབ་གཉིས་ཀ་ཉོས་པ་ཡིན། ཁ་སང་དུས་ཚོད་བྱུང་བས་ ༢༠༡༦ ལོའི་ཆང་ས་ལོ་དེབ་ནང་དུ་ཅི་ཞིག་ཡོད་དམ་སྙམ་སྟེ་ཚར་གཅིག་བཀླགས་པ་ཡིན། ཀློག་མགོ་བརྩམས་པ་ནས་མཚམས་འཇོག་མ་ཐུབ་པར་དེབ་ཧྲིལ་བོ་བཀླགས་དགོས་བྱུང་། དེ་རིང་ ༢༠༡༥ ལོའི་ཆང་ས་ལོ་དེབ་ཀྱང་བཀླགས་ཏེ་ད་ལྟ་དེབ་གཉིས་ཀ་བཀླགས་ཚར་ཡོད།
བློ་གྲགས། (ཨ་རི། )

robotstxt: allowed

filter: keep


text:
ཙོང་ཁ་རྒྱལ་པོ་དུས་སྐབས་ཀྱི་ཐུ་བྷོད་སྲིད་དབང་།༥༽
རྩོམ་པ་པོ་ཐང་ཁད་ཅན། བསྒྱུར་མཁན་གཅན་མུ་ཏིག
ས་བཅད་གསུམ་པ། མི་ཉག་གིས་བཟུང་བའི་ཧི་ཞི་ (河西) ས་ཁུལ།
1036 ལོར་མི་ཉག་གིས་མཐར་ལིང་ཇུ་བཟུང་ཞིང་ 1038 ལོར་མི་ཉག་རྒྱལ་ཁབ་ཆེན་མོ་བཙུགས་ཏེ་ཀྲུང་གོའི་ནུབ་བྱང་གི་ས་ཁྱོན་རྒྱ་ཆེན་པོ་ཞིག་བཟུང་ལ་དེ་དག་ནི་ཉིན་ཞྭ་དང་། ཀན་སུའུ་རྨ་ནུབ་དོག་ལམ་གྱི་ནང་སོག་ནུབ་རྒྱུད་ཀྱི་ས་ཆ་རྣམས་རེད། མི་ཉག་སྲིད་འཛིན་ས་ཁུལ་ཉེར་གཉིས་ཀྱིས་གྲུབ་པ་མ་ཟད། ད་དུང་དམག་ཁག་བཅུ་གཉིས་བཙུགས་ཏེ། དམག་དོན་ལ་དོ་དམ་བྱེད་ཀྱིན་ཡོད། ལིང་ཇུ་ནི་རྒྱལ་ས་ཡུན་ཁྲོན་ཕུད་པའི་མི་ཉག་གི་མཁར་གྲོང་ཡིན་ལ་མི་ཉག་གི་གཞུང་མཁར་གཉིས་ཀྱི་ཡ་གྱལ་ཏེ། ཧྥུ་ཅིན་ (輔郡) ཞེས་འབོད།
མི་ཉག་ནི་ལྡོང་བྱང་བ་གཙོ་བྱས་ཏེ་གྲུབ་པའི་རྒྱལ་ཁབ་ཅིག་དང་བོད་རང་གི་སྐད་དུ་མི་ཉག་དང་རྒྱའི་ལོ་རྒྱུས་དེབ་ཐེར་དུ་མིས་ཡོར (弥药)། མི་རིགས་གཞན་གྱིས་ཐང་གའུ་ཐུག་ (唐古特)་ཞེས་འབོད། རྒྱའི་སའེ་ཐང་ (隋唐) རྒྱལ་རབས་ཀྱི་སྐབས་སུ་ལྡོང་བྱང་གི་མི་རྣམས་འ་ཞའི་ཡུལ་ཁམས་དང་ལྷོ་རིའི་རི་ལུང་སྟེ་དེང་གི་མཚོ་སྔོན་མགོ་ལོག་དང་ཟི་ཁྲོན་བྱང་རྒྱུད་ཀྱི་རྨ་ཆུའི་ཡུལ་དུ་ འཚོ་སྡོད་བྱེད། ཐང་ཡིག་གསར་བའི་ལྡོང་བྱང་གི་ལོ་རྒྱུས་སུ་ལྡོང་བྱང་ནི་ཧན་ནུབ་སྤྱང་ (汉西羌) གི་རིགས་གཞན་ཞིག་ཡིན་ལ་ཝེ་ཅིན་ (魏晋) རྒྱལ་རབས་ཀྱི་རྗེས་ལ་སྟོབས་ཤུགས་ཤིན་ཏུ་ཉམས་ཆུང་ཞིང་ཀྲིག་ (周) ཡིས་ཏང་ཁྲང་ཏུན་ (宥昌邓) བསྣུབས་རྗེས་ལྡོང་བྱང་གི་མངའ་ཐང་དར་བའི་མགོ་བཙུགས་ཤིང་དེ་རྣམས་ཀྱི་གནས་ཡུལ་ནི་ཀའུ་ཞིས་ཀྲི་ཡེ་ (古析支) ཡིན་ལ་ཤར་སུང་ཀྲིག་ (松州) དང་། ནུབ་ཡེ་ཧོ་(叶护)། ལྷོ་ཁྲུན་སང་(春桑) དང་མུ་སང་སོགས་སུ་སྤྱང་དང་བྱང་དུ་འ་ཞ་ལ་འབྲེལ། དེ་དག་རི་ལུང་ཐང་གསུམ་དུ་འཚོ་ཞིང་ལེ་དབར་སུམ་སྟོང་གི་ས་དབང་དུ་བསྡུས་ལ་རུས་ཁྱིམ་རྣམས་ཚོ་བ་དབྱེ་ཞིང་རུས་ཆེན་གཅིག་སླར་ཚོ་བ་ཆུང་ངུ་རུ་བགོས་ཏེ། ཚོ་ཆེན་རེར་མི་ཁྲི་ཙམ་དང་ཚོ་ཆུང་རེར་མི་ཆིག་སྟོང་སྟེ། ཕན་ཚུན་ལ་དབང་བསྒྱུར་མ་ནུས། དེ་ལ་གནའ་ནས་ཞིས་ཧྥུ་ཚང་ (细封) དང་། ཝང་ལུ་ཚང་(往利)། ཕོ་ཀྲའོ་ཚང་(颇超)། ཡེ་ཚི་ཚང་(野辞)། ཧྥང་ཏང་ཚང་(房当)། རྨི་ཆི་ཚང་(米禽)། ཐོ་པ་ཚང་(拓拔) སོགས་ཚོ་བ་མང་པོ་མཆིས་ཀྱང་ཐོ་པ་ཚོ་བ་ནི་ཆེས་སྟོབས་ཤུགས་ལྡན་པ་དེ་ཡིན་ཞེས་བཀོད་འདུག གོང་གསལ་གྱི་ལོ་རྒྱུས་ཟིན་ཐོའི་ཁྲོད་འུ་ཅག་གིས་ལྡོང་བྱང་གནས་སྡོད་བྱེད་པའི་ས་ཁམས་ཀྱི་གནས་ཡུལ་དང་། ཚོ་བ་སོགས་ཀྱི་གནས་བབ་རྟོགས་ཐུབ་ལ་ཞོར་དུ་ལྡོང་བྱང་ལ་ཧན་ནུབ་སྤྱང་གི་རིགས་རིགས་གཞན་ཞིག་ཟེར་བ་དེ་ཤེས་ཐུབ། སྤྱང་རིགས་གཞན་ཞིག་ཅེས་པ་དེ་སྤྱང་རིགས་དངོས་མིན་ལ་འོ་ན་སྤྱང་དང་ལྡོང་བྱང་ལ་ཁྱད་པར་ཅི་འདྲ་ཞིག་མཆིས་སམ། དེ་བཞིན་དུ་ལྡོང་བྱང་དང་ཐུ་བྷོད་གཉིས་རིགས་གཅིག་ཡིན་ནམ་ཐ་དད་ཡིན་ནམ་ཞེས་དྲིས་ཚེ། ང་ཚོས་སྔར་བཞིན་ལོ་རྒྱུས་ཡིག་ཚང་དུ་དྲི་བ་འདི་གཉིས་ཀྱི་ཁུངས་སྣེ་སྙེགས་བཞིན་དབྱེ་ཞིབ་བྱེད་དགོས། ལོ་རྒྱུས་ཁྲོད་ཀྱི་ནུབ་སྤྱང་དང་དེང་སང་གི་སྤྱང་རིགས་གཉིས་ནི་གཏན་ནས་མི་འདྲ་བའི་དོན་དག་ཅིག་སྟེ། སྔ་མ་ནི་ས་ཁོངས་ཀྱི་མཚན་ཉིད་དང་ཕྱི་མ་ནི་མི་རིགས་ཀྱི་མིང་རེད། ལོ་རྒྱུས་ཁྲོད་ནུབ་རྒྱུད་ཀྱི་ས་གནས་རང་མིའི་བོད་རིགས་རྣམས་ལ་ནུབ་སྤྱང་ཞེས་འབོད་ལ་ཁོ་ཚོར་གཏན་འཇགས་ཀྱི་གནས་མལ་བྲལ་ཞིང་དུས་བཞིར་རྩྭ་ཆུ་སྙེགས་བཞིན་འགྲོ་བས་འབྲུ་རིགས་སྣ་ལྔ་སོགས་འདེབས་འཛུགས་མི་བྱེད་པར་འབྲོག་པའི་འཚོ་བ་སྐྱེལ་གྱིན་གདའ། ལོ་རྒྱུས་སུ་ལྡོང་བྱང་མང་ཆེ་བར་ལྡོང་བྱང་སྤྱང་ (党项羌) ཞེས་སུ་འབོད་ལ་འདི་ཡང་ནུབ་སྤྱང་གི་རིགས་ཤིག་ཅེས་པ་དང་མི་འདྲ་བ་མཐོང་ཐུབ། ཧན་གྱི་ལོ་རྒྱུས་ (汉书) སུ་ནུབ་སྤྱང་ནུབ་ཕྱོགས་སུ་སྤར་བའི་གནས་ཚུལ་དེ་བཀོད་ཡོད་དེ་བདག་གིས་བསམ་ན་བརྗོད་དོན་འདིའི་ཆ་ཙམ་འགྲིག་འདུག་སྙམ་སྟེ། དེང་གི་ཐུ་བྷོད་ཀྱི་ལོ་རྒྱུས་འདི་མ་བྱུང་བའི་ཡར་སྔོན་དུའང་ས་སྐྱེས་རྡོ་སྐྱེས་ཀྱི་མི་རིགས་དེ་འཚོ་སྡོད་བྱས་ཡོད་ལ་འདི་ནི་བོད་ཁམས་སུ་གནའ་ཤུལ་སྔོག་འདོན་བྱས་པ་དེས་བདེན་དཔང་བྱེད་ཐུབ། ལོ་ངོ་བཞི་སྟོང་གི་ཡར་སྔོན་ལ་གནས་འདིར་མི་རིགས་འཚོ་སྡོད་བྱས་པ་མ་ཟད། ཞིང་ཕྱུགས་ལས་རིགས་ཀྱང་བྱུང་ཚར་འདུག ཆེས་གནའ་བོའི་ས་གནས་རང་མི་འདི་རྣམས་ནི་དོན་དམ་ཐོག་ཐུ་བྷོད་ཀྱི་མི་རབས་སྔ་མ་ཡིན་ལ་མཚོ་བོད་མཐོ་སྒང་གི་རང་བྱུང་གི་ས་བབས་འཕོ་འགྱུར་ཏེ། མཚོ་ངོས་ཀྱི་མཐོ་ཚད་གོང་དུ་འཕེལ་ཅིང་མཁའ་དབུགས་སོགས་ཇེ་གྲང་དུ་ཕྱིན་པའི་གྲང་རེག་རྒོད་པོའི་ཁོར་ཡུག་འདི་ནས་ས་གནས་རང་མི་རྣམས་ས་བབས་དམའ་ལ་མཁའ་དབུགས་དྲོ་བའི་ཤར་ཕྱོགས་སུ་གནས་སྤོར་བྱེད་པའི་མགོ་བཙུགས། དེ་ནས་ཆིན་ཧན་ (秦汉) རྒྱལ་རབས་ཀྱི་སྐབས་སུ་ཆིན་ (秦) གྱི་སྟོབས་ཤུགས་ཆེ་རུ་ཕྱིན་པ་དང་མཉམ་དུ་དེའི་མངའ་ཁོངས་ཀྱང་རྒྱ་བསྐྱེད་ཅིང་ཆིན་ (秦) གྱིས་མཐོང་ཆུང་དང་གཉའ་གནོན་གྱིས་སྤྱང་རིགས་ཁག་ཅིག་སླར་ཡང་ནུབ་ཕྱོགས་སུ་སྤོར་མགོ་ཚུགས། འོན་ཏེ་ལོ་རྒྱུས་སུ་གསལ་བོར་རྟོགས་དཀའ་བ་ནི་ནུབ་རྒྱུད་དུ་ལེ་དབར་སྟོང་ཕྲག་དུ་མ་བསྐྱོད་ཟེར་ཡང་། འོན་ཏེ་རྗེས་སུ་མངོན་པའི་ས་ཁོངས་ནི་ཟི་ཁྲོན་ཤར་བྱང་དང་ཀན་སུའུ་ལྷོ་ཁུལ་གྱི་རྨ་ཆུ་དང་ཙོང་ཆུ། འབྲུ་ཆུ། མིན་ཅན་(岷间)། ཡུག་ཧྥ་ཆང་(有发羌)། ཐང་མའོ་ (唐旄) སོགས་སུ་འཚོ་སྡོད་བྱས་ཏེ་ཀྲུང་གོ་དང་འབྲེལ་བ་མ་བྱུང་། དེང་རབས་བོད་རིགས་ལོ་རྒྱུས་ཀྱི་ས་ཁྲའི་སྟེང་ལོ་རབས་ལྔ་བཅུ་དང་དྲུག་ཅུའི་ནང་ཞིབ་འཇུག་གཏན་འབེབ་བྱས་པའི་ཧྥ་ཆང་ (发羌) ཐང་མའོ་ (唐旄) ཡི་ས་ཁམས་གནས་ཡུལ་ལ་གཟིགས་ཚེ་ལོ་རྒྱུས་རིག་པའི་ཆེད་ལས་པ་འགས་དེའི་གནས་ཡུལ་ཚད་ལྡན་དེ་ནུབ་དང་ལྷོ་ལ་གོམ་སྟབས་ཆེན་པོས་བསྐྱོད་དེ་བོད་ཡུལ་དབུས་སུ་སླེབས་པ་ད་གཟོད་གསལ་པོར་མཐོང་ཐུབ་ལ་ད་དུང་ལ་ལས་དེང་གི་མཚོ་སྔོན་སྐྱེ་དགུ་མདོའི་བར་དུ་འདེད་པར་བྱེད། ཚན་རིག་གི་ཆ་ནས་ལྟོས་ཚེ་སྟབས་བདེ་ལ་གཟབ་ནན་མིན་པའི་ལོ་རྒྱུས་ཞིབ་འཇུག་གི་རྣམ་པ་འདིས་རྙོག་ཟིང་ཅན་གྱི་ལོ་རྒྱུས་ཀྱི་གནད་དོན་གསར་བ་བསྐྲུན་རྒྱུ་ཤིན་ཏུ་སླ་མོ་རེད།
ལྡོང་བྱང་དང་ཐུ་བྷོད་ཀྱི་འབྲེལ་བ་ཅུང་ཁ་གསལ་ལ་ལོ་རྒྱུས་སུ་ཐུ་བྷོད་ཀྱིས་དེ་ལ་མི་ཉག་ཟེར་ཞིང་དེ་ལྟར་འབོད་པའི་རྒྱུ་མཚན་ནི་དེ་དག་ལས་བུ་མོ་མཛེས་མ་བྱུང་བའི་ཆ་ཡིན། ཐུ་བྷོད་ཀྱི་བཙན་པོ་སྲོང་བཙན་སྒམ་པོས་མི་ཉག་གི་སྲས་མོ་རུ་ཡོངས་བཟའ་བཙུན་མོར་བཞེས་པས་བོད་དང་མི་ཉག་གི་འབྲེལ་བ་དམ་ཟབ་ཡིན་པ་དཔོག་ཐུབ། དེ་ལྟ་ནའང་བོད་རིགས་ལོ་རྒྱུས་མཁས་པ་རྣམས་ཀྱི་དེབ་ཐེར་དུ་མི་ཉག་དེ་ཐུ་བྷོད་ཀྱི་གྲས་སུ་བགྲང་མེད་པར་ཐུ་བྷོད་དང་རྒྱ་གར། ཡུལ་དབུས་ཀྲུང་ཡོན་སོགས་དང་མཉམ་གཅིག་ཏུ་བསྟར་པས་གཅིག་གྱུར་གྱི་སྲིད་དབང་མིན་པ་ཤེས་ཐུབ། འོན་ཏེ་བོད་ཀྱི་ལོ་རྒྱུས་མཁས་པ་རྣམས་ལྡོང་བྱང་དེ་གནའ་བོའི་བོད་ཀྱི་རུས་ཆེན་བཞིའི་ནང་གསེས་ཀྱི་ལྡོང་ཡིན་མིན་དེ་རྩོད་མེད་ཡིན་ལ་དེར་ལ་ལས་ལྡོང་བྱང་དང་། རེ་འགས་ལྡོང་ཤུལ་དང་ལྡོང་སྤྱང་ཞེས་སུ་འབྲི། མི་རེ་འགས་ལྡོང་བྱང་ནི་ལྡོང་དང་བྱང་ནི་རྗེས་འཇུག་གི་སྒྲ་ཡིན་པར་འདོད་ལ་དེ་ལ་ཨ་སྤོ་ལྡོང་ཟེར་སྲོལ་ཡང་ཡོད།
བྱང་ཆུབ་རྒྱལ་མཚན་གྱིས་མཛད་པའི་བོད་ཡིག་གི་རླངས་ཚང་གི་ལོ་རྒྱུས་སུ་ཁྲི་རྗེ་ཐང་རྙེད་ཀྱི་སྲས་ནི་ཨ་ཕྱུག་མོ་སྲིད་ཁྲོ་ཏོ་ཆེན་པོ་དང་། ཁོས་ཉིང་བཟའ་ཞ་དམར་མ་ཁབ་ཏུ་བསུས་པས་གདུང་སྲས་གསུམ་བྱུང་ལ་ཆེ་བ་ནི་སྤོ་ཆེ་ལྡོང་དང་། འབྲིང་བ་སེ་ཆུང་སྦྲ། ཆུང་བ་ཨ་ཀྱ་ལྡོང་བཅས་ཡིན། སྤོ་ཆེ་ལྡོང་ནི་ལྡོང་གི་མི་རྒྱུད་ཀྱི་ཐོག་མ་སྟེ་ཁོང་གི་རྒྱུད་ཆེན་བཅོ་བརྒྱད་འཕེལ་བ་ལྡོང་གི་ཤུལ་ཆེན་བཅོ་བརྒྱད་བྱུང་ལ་སྨུག་པོ་ལྡོང་ནི་ཤ་མདོག་སྨུག་ལ་བརྗིད་ཉམས་མངོན།
བོད་མིའི་གདུང་དྲུག་ཁྲོད་ཀྱི་ཨ་སྤོ་ལྡོང་གི་རྒྱུད་ཅེས་པ་ལས་ལྡོང་གི་ཤུལ་ཆེན་བཅོ་བརྒྱད་ནི་དབལ་ཤུལ་དང་། རིག་ཤུལ། ཕྱག་ཤུལ། ཧོར་ཤུལ། གཉན་ཤུལ། ཐལ་ཤུལ། ནག་ཤུལ། དམག་ཤུལ། ཡོན་ཤུལ། སྣ་ཤུལ། རོང་ཤུལ། ཀ་ཤུལ། རྒྱ་ཤུལ། རྒྱོ་ཤུལ། མཁར་ཤུལ། ཡག་ཤུལ། སྔོ་ཤུལ། དྲག་ཤུལ་བཅས་སོ།
ཚ་ཆེན་བཅོ་བརྒྱད་ནི་ཏོག་ཚ་དང་། རྨོག་ཚ། འགོ་ཚ། ཕྱག་ཚ། ཁྲོམ་ཚ། དམུ་ཚ། རྐང་ཚ། ཟམ་ཚ། འཚམ་ཚ། རག་ཚ། ཧུར་ཚ། སྟག་ཚ། གཟི་ཚ། རྦུ་ཚ། སྨུག་ཚ། གཡི་ཚ། མཚུར་ཚ། གཅན་ཚ། རྐྱང་ཚའམ་ཚང་ཚ་རྣམས་སོ།
ལྡོང་དེ་སླར་ཡང་དཀར་པོ་ལྡོང་དང་། ནག་པོ་ལྡོང་། ཁྲ་པོ་ལྡོང་། སྨུག་པོ་ལྡོང་བཅས་སུ་དབྱེ།
ཐོག་མར་ཐག་གཅོད་བྱ་ཐུབ་པ་ནི་ལྡོང་བྱང་དང་ཐུ་བྷོད་གཉིས་ལ་ཤ་ཁྲག་གི་འབྲེལ་བ་དམ་ཟབ་ཡོད་པ་དེ་རེད། སྲོང་བཙན་སྒམ་པོས་སྟོབས་འབྱོར་དར་བའི་ཐུ་བྷོད་ཀྱི་རྒྱལ་ཁབ་བཙུགས་རྗེས་ཐང་ཐའི་ཙུང (唐太宗)་ཀྲུན་ཀོན་ཁྲི་ལོ་བཅུ་གཉིས་པ་ (638) ལོར་ཏུང་ཉིས་ (东女) དང་ཧྥུ་གོ་(附国) སོགས་དབང་དུ་བསྡུས་པས་མི་རབས་ནས་རི་རབས་བར་མདོ་ཁམས་ཕྱོགས་སུ་བོད་མི་ལྡོང་བྱང་རྣམས་ངང་གིས་ཐུ་བྷོད་ནང་དུ་འཐིམས་ཤིང་གནས་བབ་འདི་ཁྲོད་དུ་ལྡོང་བྱང་གི་མི་རྒྱུད་ཁག་ཅིག་སྟེ། ཐོ་པ་ཁྲི་ཚུལ་ (拓拔赤辞) གྱིས་རང་གི་མངའ་ཞབས་རྣམས་ཁྲིད་དེ་ཤར་ཕྱོགས་སུ་བསྐྱོད་དེ་ཐང་ལ་མགོ་བཏགས་ཏེ་ལུས ་(李) ཞེས་པའི་རུས་བསྩལ། ཐང་རྒྱལ་རབས་ཀྱི་དུས་མཇུག་ལ་དེའི་གདུང་རྒྱུད་ཕྱི་མ་ཐོ་པ་སི་ཀོང་ (拓拔思恭) ཧྲ་ཀྲིག་ཏུ་བཞུགས་ཏེ་ཡུན (银)་དང་། ཤ(夏)། སེ(绥) ཡུག (宥)་ཅུན་(静) ཀྲིག་ལྔའི་ཡུལ་ལ་དབང་མཛད་དེ་མི་ཉག་ཚོ་བ་ཞེས་སུ་བཏགས། ཐང་ཞིས་ཙུང་(唐僖宗)་གི་སྐབས་སུ་སི་ཀོང་(思恭)་ལིན་ཤ (灵夏) མཐའ་སྲུང་སྤྱི་ཁྱབ་དཔོན་དུ་བསྐོས་ཤིང་གནས་འདི་ནི་ད་གཟོད་མི་ཉག་དར་རྒྱས་ཀྱི་མགོ་ཁུངས་བརྡོལ་ས་ཡིན། སྤྱིར་མི་ཉག་གི་དར་འཕེལ་དེ་གོ་རིམ་གཉིས་སུ་དབྱེ་ཆོག་ལ་རིམ་པ་དང་པོ་ནི་ཐང་གི་ཀྲུང་ཧི་ཁྲི་ལོ་དང་པོ་ནས་སུང་གི་ཡོང་ཞིས་ཁྲི་ལོ་དང་པོ་བར་ཡིན་ལ་དེ་དུས་རྒྱལ་པོ་དགུ་དང་མི་ལོ་དགུ་བཅུ་གོ་དགུ་ཕྱིན། གོ་རིམ་གཉིས་པ་ནི་ཡོས་ཞིས་ཁྲི་ལོ་གཉིས་པ་ནས་པའོ་ཆིན་ཁྲི་ལོ་གཉིས་པར་མི་ཉག་གི་རྒྱལ་ཁབ་བཙུགས་ཤིང་གོང་མ་ཁྲིར་བཀོད་པའི་བར་ཡིན་ལ་དེ་དུས་རྒྱལ་པོ་བཅུ་གཉིས་དང་ལོ་ངོ་བརྒྱ་དང་དགུ་བཅུ་དང་གོང་འོག་རིམ་པ་གཉིས་བསྡོམས་ཚེ་ལོ་ངོ་ཉིས་བརྒྱ་གྱ་གསུམ་འདས། མི་ཉག་སི་ཧུ་རྒྱལ་པོ་གོང་མར་བསྐོས་རྗེས་སུང་སྲིད་གཞུང་ལ་ཞུ་ཡིག་ནང་ཁོང་གི་མེས་པོ་འབྱུང་ཁུངས་སྙེགས་བཞིན་རང་ཉིད་ཀྱི་མེས་པོ་གོང་མའི་གདུང་རབས་ལས་ མཆེད་པར་བརྗོད་ཅིང་ཏུང་ཅིན་རྒྱལ་རབས་དུས་མཇུག་གི་འོས་ལངས་དེ་ཝེ་ཕྱི་མ་འཛུགས་པའི་རྨང་དང་པོ་ཡིན་ཟེར། ཐོ་པ་ཁྲི་ཚིས་ (拓拔赤辞) དང་འ་ཞའི་བར་གྱི་གཉེན་འབྲེལ་ལས་ལྡོང་བྱང་ཐོ་པ་ཚོ་བའི་མི་ཉག་བྱུང་ལ་དེས་ཁྲག་རྒྱུན་གྱི་སྟེང་ནས་འ་ཞ་འབྲེལ་བ་དམ་ཟབ་ཡོད་པ་མཚོན་ཐུབ་མོད་ཀྱང་མི་ཉག་དེ་གོང་མའི་གདུང་རྒྱུད་ལས་མཆེད་ཅེས་པའི་གཏམ་གྱི་མཐར་ཐུག་གི་དམིགས་ཡུལ་ནི་མི་ཉག་སི་ཧུ་རྒྱལ་པོས་གོང་མའི་གདུང་རྒྱུད་དུ་བསྙད་དེ་རང་ཉིད་ཀྱི་སྐྱེས་ཁུངས་མཐོ་རུ་འདེགས་རྒྱུ་དེ་ཡིན་ལ་ཁོང་ནི་དངོས་ནས་ལྡོང་བྱང་བ་ཤ་གཙང་རུས་གཙང་ཞིག་རེད། ང་ཚོས་ལོ་རྒྱུས་དེབ་ཐེར་ལ་གཟིགས་ཚེ་ཐང་སུང་སྐབས་སུ་མི་ཉག་ལ་སྤྱང་ཟེར་ཞིང་དེའི་སྐད་དང་ཡི་གེ་ལ་བོད་ཡིག་དང་བོད་སྐད་དང་། དཔེ་ཆར་བོད་དཔེ་ཟེར་ཏེ། སྐབས་ལ་རེར་མི་ཉག་ལ་བོད་ཅེས་འབོད། དེ་བཞིན་དུ་སོག་པོས་མི་ཉག་ལ་ཐང་བོད་ཐུག་ (唐兀特) ཟེར་ཞིང་ (兀) ལ་དེང་སང་གི་ཨ་མདོའི་སྐད་དུ་བོད་ཞེས་ཀློག་ (特) ནི་རྗེས་འཇུག་གི་སྒྲ་ཡིན། དེ་ཉིད་དབུས་གཙང་སྐད་ཀྱི་བོད་དང་ཨ་ན་མ་ན་རེད། ཆིན་རྒྱལ་རབས་བར་དུ་བོད་མི་རིགས་ལ་ད་དུང་ཐང་བོད་ཐུ་ (唐兀特) འམ་ཐུ་བྷོད་ཐུ་ (土伯特) ལྟར་འབོད། སྤྱི་ལོ་1038 ལོར་མི་ཉག་སི་ཧུ་རྒྱལ་པོས་རང་ཉིད་གོང་མར་བསྐོས་ཤིང་རྒྱལ་ཁབ་ཀྱི་མིང་ལ་མི་ཉག་གྷ་དང་། སྟོད་ཀྱི་རྒྱལ་ཁབ་དཀར་པོའམ་གངས་སྟོད་མི་ཉག་ཆེན་མོ། སྟོད་མི་ཉག་སོགས་ཀྱང་ཟེར། དབྱིན་ཇིའི་བོད་རིག་པའི་ཆེད་མཁས་པ་རྨེའུ་བསམ་གཏན་རྒྱ་མཚོས་ཁོང་གི་བརྩམས་ཆོས་མི་ཉག་བོད་རིགས་ཁྲོད་ཀྱི་བོད་ལུགས་ཀྱི་ཤིང་རྐོས་རི་མོ་ཞེས་པ་ལས་མི་ཉག་ནི་བོད་སོག་གི་མི་རིགས་ཁག་ཅིག་འདུས་པས་གྲུབ་ཅིང་ཁོ་ཚོས་སྨྲ་བའི་སྐད་ཆ་ནི་དཔྱད་པ་ལྟར་ན་བོད་དང་འབར་མའི་སྐད་རིགས་ཀྱི་ཁོངས་གཏོགས་རེད་ཟེར། གོང་གསལ་སྐད་ཆ་འདིར་ཕྱོགས་རིས་རང་བཞིན་ངེས་ཅན་ལྡན་ཡང་བོད་དང་མི་ཉག་གཉིས་ཕྱོགས་གཅིག་ཏུ་བཞག་པ་ནི་ཁུངས་བཙུན་པའི་གཏམ་དུ་ངེས། བོད་མི་རིགས་ཀྱི་གདོད་མའི་རུས་ཆེན་བཞི་ནི་ཡེ་སང་དཀར་པོ་དང་། ཡེ་སང་ནག་པོ། མོན་རྫུ་ནག་པོ། སྤྱང་དྲུག་ནག་པོའམ་ཡང་ན་སྒ་དང་། འབྲུ།དབྲ། ལྡོང་བཅས་བཞི་ཡིན་ལ་ལྡོང་བྱང་ནི་རུས་ཆེན་བཞིའི་ཁྲོད་ཀྱི་ལྡོང་དང་དེ་ལ་ལྡོང་ལག་བཅོ་བརྒྱད་བྱུང་སྟེ་རྒྱ་བོད་ས་མཚམས་སུ་གནས། མེས་པོའི་འབྱུང་ཁུངས་འཆད་སྟངས་ཀྱི་ཐད་ནས་ཀྱང་བོད་དང་མི་ཉག་གཉིས་ཕ་སྤྲེའུ་བྱང་ཆུབ་སེམས་དཔའ་དང་མ་བྲག་གི་སྲིན་མོའི་གདུང་ལས་མཆེད་པའི་ལྟ་ཚུལ་གཅིག་མཐུན་ངང་འཛིན་པས་རྒྱ་བོད་ལོ་རྒྱུས་ཡིག་ཚང་དུའང་ཐུ་བྷོད་ཀྱི་མི་ཁྲི་ཏོ་ཆེན་པོར་སྲས་དྲུག་བྱུང་བ་དང་དེ་དག་ནི་བྲ་དང་། དབྲུ། ལྡོང་། སྒ། དབའ། ཟླ་བཅས་དང་། ཁོས་ཚོས་རྨ་མཁར་ཤུལ་ཞེས་པར་ས་ཞིང་འདེབས་འཛུགས་བྱ་དུས་བུ་ཆེ་བ་ལྡོང་གྱི་རྒྱུད་རྣམས་ཁག་དྲུག་ཏུ་གྱེས་ལ་སྟོད་དུ་པ་ཚོ་ཚང་དང་གྲ་ཡེ་ཚང་། བར་དུ་རོ་རྩིག་ཚང་དང་རག་ཤུལ་ཚང་། སྨད་དུ་མི་ཉག་ཚང་དང་སྐྱིད་བསྟན་ཚང་བཅས་ཡོད། འདི་དག་ལ་གཞིགས་ཚེ་མི་ཉག་ཐུ་བྷོད་ཀྱི་བྱེ་བྲག་ཅིག་རེད་ལ་རང་ཡུལ་དང་བྲལ་ཏེ་སྨད་ཕྱོགས་སུ་བསྐྱོད་པའི་མི་ཉག་གི་ཤོག་ཁག་འདིའི་སྐད་ཡིག་ལ་འགྱུར་བ་ཕྱིན་དེ་རྒྱ་དང་། གྲུ་གུ། འ་ཞ་སོགས་མི་རིགས་རྣམས་ཀྱི་སྐད་ཡིག་རང་སྐད་ནང་དུ་བསྡུ་ལེན་བྱས་པས་སྐད་ཡིག་ལའང་འགྱུར་བ་ཕྲན་བུ་ཕྱིན། དེ་བཞིན་དུ་རྒྱ་ཡིག་འབྲི་དུས་འབྲི་ཐབས་བྲལ་བས་གནའ་བོའི་བོད་སྐད་ཀྱི་ཉམས་ཀྱིས་བརྟས་པའི་ཡིག་སྐད་དེས་དེང་གི་སྐད་ལ་གཟིགས་ཚེ་སུམ་ཆའི་གཅིག་མ་གཏོགས་དེ་མིན་སྐད་རིགས་གཞན་དང་གཉིས་སུ་མེད། དོན་དངོས་སུ་འདི་ནི་དཔེ་ཙམ་སྟེ་བོད་སྐད་ཀྱི་རྩ་བ་དང་ཕྱི་མོ་དེ་དམིགས་བཀར་གྱི་སྤྱི་ཚོགས་འདྲ་མིན་ཁྲོད་འགྱུར་ཞིང་སྔར་ཡོད་ཀྱི་ཚིག་དང་སྒྲ་རྣམས་བོར་བ་རེད། དེང་དུས་ཀྱི་བོད་རིགས་ཏེ་མགོ་ལོག་དང་། ཀན་ལྷོ། དཔའ་རིས་ཡུལ་གྱི་མི་མང་ཆེ་བ་ལྡོང་གི་མི་རྒྱུད་ཡིན་ལ་བོད་ཀྱི་གནའ་བོའི་རུས་ཆེན་ཁྲོད་དཔའ་རིས་ས་ཁུལ་དུ་པྲ་དང་། འབྲུ།ལྡོང་། སྟོང་སོགས་ཀྱི་རྒྱུད་ཡོད་པར་འཆད་ལ་ལྡོང་གི་རྒྱུད་ལས་མཆེད་པ་རྣམས་ཀྱི་མཆེད་ཁུངས་ནི་ཟི་ཁྲོན་བྱང་རྒྱུད་དང་མགོ་ལོག་ཡིན་ལ་འདི་ནི་ངག་རྒྱུན་དང་ལོ་རྒྱུས་ཁྲོད་ཀྱི་ཡིག་ཆར་ཐོད་གཏུགས་ཐུབ།
རྒྱའི་ (续资质通鉴长编) ཅེས་པའི་ལོ་རྒྱུས་སུ་ལྡོང་བྱང་དང། ཐུ་བྷོད་ཀྱི་ཡུལ་སྲོལ་གོམས་གཤིས་ལུགས་ཧ་ལམ་འདྲ་སྟེ་དེའི་ཚོ་བ་རྒོད་དང་གཡུང་དུ་དབྱེ་ཞིང་རྒྱའི་ས་མཚམས་དང་འབྲེལ། དེ་དག་གིས་གྲོང་མཁར་དུ་འདུག་མཁན་ལ་གཡུང་ཁྱིམ་དང་རི་བོའི་སུལ་སོགས་སུ་གནས་བཅོས་ཏེ་འཕྲོག་བཅོམ་བྱེད་མཁན་ལ་རྒོད་ཁྱིམ་ཟེར། དེ་དག་གི་སྲོལ་དུ་ཤ་འཁོན་ཅན་ལ་འབྲེལ་འོང་མི་བྱེད་ཅིང་གལ་ཏེ་ཕན་ཚུན་ཐུག་ཚེ་འཁྲུག་རྩོད་བྱེད་མོད་རྐུན་འཕྲོག་སོགས་བྱེད་དུས་ཕན་ཚུན་དཔུང་གཅིག་ཏུ་སྦྲེལ་ལ་དེ་རྣམས་མདའ་རྩལ་ལ་ཤིན་ཏུ་བྱང་། མི་རེ་རེར་སྒ་སྲབ་དང་གོ་ཆ་སོགས་འཛོམས་ཀྱང་སྤྱི་ལ་དབང་བྱེད་པའི་དཔོན་མེད་པར་རི་ལུང་དང་ཆུ་ཆེན་གྱི་གནས་སུ་འཚོ་བཞིན་རྒྱུན་གྱི་གནས་མལ་དེ་དཀའ་ངལ་ཞིག་ཏུ་རྩིས་ཀྱིན་མེད་ཟེར། ད་དུང་མུ་མཐུད་དེ་ཡར་དེད་ན་ཐང་ཡིག་གསར་བའི་ལྡོང་བྱང་གི་ལོ་རྒྱུས་ལས་ཀྱང་གདོད་མ་ནས་དྲག་པའི་རྩལ་ལ་བྱང་ཞིང་ཁྲིམས་དང་དམག་ཁྲལ་སོགས་མེད་པས་མི་རྣམས་ཚེ་ཐག་རིང་ཞིང་འཕྲོག་བཅོམ་གཏུབ་གསུམ་ལ་མཁས། འདི་རྣམས་ཀྱིས་ཤ་འཁོན་ངེས་པར་རྩོད་ཅིང་མི་ཞིག་གིས་ཤ་འཁོན་རྩོད་མ་ཐུབ་ཚེ་མགོ་སྐྲ་སིལ་ཞིང་གདོང་ལ་ཐལ་བྱུག རྐན་རྗེན་དུ་བགྲོད་ཅིང་རྩྭ་ཟ་བཞིན་རང་སྲོག་རང་གིས་བཀུམས། སྐྱེས་ཕོ་མོ་རྣམས་ཀྱིས་མཉེད་ཟིན་པའི་ཀོ་ལྤགས་ཀྱི་གོས་གྱོན་ཞིང་ནོར་གནག་དང་། རྟ། བུང་བུ། ལུག་བཅས་ཀྱི་ཤ་ཟ་ཞིང་ས་ཞིང་རྨོ་འདེབས་ཀྱི་ལས་མི་བྱེད། ས་འཁྱགས་པས་དབྱར་ཟླ་ལྔ་བར་རྩྭ་རྩི་ཤིང་རྒྱས་ལ་སྟོན་ཟླ་བརྒྱད་པར་སད་འབབ། ཡི་གེ་མེད་པས་རྩི་ཤིང་གིས་ལོ་ཟླ་ངོས་འཛིན་ཅིང་ལོ་གསུམ་རེའི་ནང་ཐེངས་རེ་འདུ་སྟེ་སྒོ་ཕྱུགས་བསད་དེ་དམར་མཆོད་བྱེད། ཡུལ་གཞན་གྱི་གྲོ་ནས་སྤྱད་དེ་ཆང་བསྙལ་ཞིང་རུས་གཅིག་པ་དང་གཉེན་མི་འཛིན། རྒས་ཏེ་ཤི་ཚེ་བུ་རབས་ཚ་རྒྱུད་རྣམས་མྱ་ངན་མི་བྱེད་ཅིང་གཞོན་པ་འཆི་ན་བར་ཆད་དུ་བརྩིས་ནས་མྱ་ངན་བྱེད་ཅེས་བརྗོད་པའི་གོང་གསལ་རྒྱལ་རབས་གཉིས་ཀྱི་སྐབས་སུ་བཀོད་པའི་ཡུལ་གོམས་གཤིས་ལུགས་དེ་དུས་རབས་འདིའི་དུས་མཇུག་དང་དུས་མགོའི་ཀན་སུའུ་བོད་ཁུལ་དང་ཧ་ལམ་གཉིས་སུ་མེད།
མི་ཉག་གིས་དཔའ་རིས་ཀྱི་ཡུལ་ཁམས་མང་ཆེ་བ་བཟུང་རྗེས་མི་ཉག་སྲིད་དབང་གི་ཁྲིམས་སྲོལ་ལྟར་དམག་དོན་ལས་ཁུངས་བཙུགས་ཏེ་དབང་བསྒྱུར་བྱས། རོང་དྲུག་ཚོ་བ་ཕམ་ཉེས་བྱུང་རྗེས་རྒྱལ་སྲས་ལ་མགོ་བསྒུར་ནའང་མི་ཉག་རང་གི་ས་ཁུལ་དུ་སྔར་བཞིན་བོད་མི་མང་པོ་འཚོ་སྡོད་བྱས་ཡོད་ལ་རོང་དྲུག་གི་བོད་མི་ཡོད་དོ་ཅོག་རྒྱལ་སྲས་ལ་འཁོར་མེད་པས་རོང་དྲུག་གི་བོད་མི་ཁག་ཅིག་སྔར་ལྟར་རང་གི་ཕ་ས་ཕ་ཡུལ་ན་གནས་ཡོད་པ་གདོན་མ་ཟ། ཅིན(金国) དང་། མི་ཉག ཐུ་བྷོད། སུང་བཅས་ཀྱི་ལོ་ངོ་བརྒྱ་ལྷག་གི་གཡུལ་འགྱེད་ཁྲོད་ལིང་ཇུ་ཧྲིལ་པོ་གཞན་ལག་ཏུ་ཤོར་མོད་ཐུ་བྷོད་དང་ཐུ་བྷོད་ཚོ་བ་ཕྱིར་རང་ཡུལ་དུ་ལོག་སྲིད་པའི་གནས་བབ་དེ་ཟློག་ག་ལ་ཐུབ།
དུས་རབས་བཅུ་གཅིག་པར་མི་ཉག་དང་བོད་ས་མཐོའི་ཤར་རྒྱུད་ཀྱི་ཐུ་བྷོད་བར་གཡུལ་འཁྲུག་གི་མེ་ལྕེ་སྦར་ཅེས་གོང་གསལ་ནས་ངས་བརྗོད་ཟིན་ལ་ཤར་ཁུལ་གྱི་ཐུ་བྷོད་ཀྱིས་མི་ཉག་ལ་འདི་ལྟ་བུའི་ཞེ་འཁོན་འཛིན་པའི་ལྟ་ཚུལ་བཟུང་བ་དེ་ཕྱིས་སུ་རིམ་གྱིས་རང་སྲུང་དང་བར་གནས་ཀྱི་རྣམ་པར་བསྒྱུར་བ་མ་ཟད། སྐབས་ལ་རེར་ཐུ་བྷོད་དང་མི་ཉག་གཉིས་ཐ་ན་གྲོས་འཆམ་སྟེ་མཉམ་འབྲེལ་བྱེད་བཞིན་སུང་གི་རེ་བསྟུན་རེ་འགལ་ཅན་གྱི་ཐུ་བྷོད་ལ་བཟུང་བའི་ཕྱོགས་རིས་ཀྱི་སྲིད་ཇུས་ལ་ངོ་རྒོལ་ཡང་བྱེད་ཀྱིན་ཡོད། དུས་རབས་བཅུ་གཉིས་པར་ཐོན་དུས་ཤ་རུས་གདུང་རྒྱུད་གཅིག་ལ་མཆེད་ཅིང་རིག་གནས་གོམས་སྲོལ་དང་ཆོས་ལུགས་དད་མོས། ཐོན་སྐྱེད་ལམ་ལུགས་སོགས་གཅིག་གྱུར་ཡིན་པས་གཡུལ་མཚམས་བཞག་སྟེ། ཕན་ཚུན་བར་གྱི་འབྲེལ་བ་གཏིང་ཟབ་ཏུ་ཕྱིན་ལ་དེ་བཞིན་དུ་མི་ཉག་རྒྱལ་ཁབ་ཀྱི་གཞུང་དང་རྫོང་། ཁུལ་རིམ་པའི་སྲིད་འཛིན་ལས་རིགས་ཁྲོད་ཐུ་བྷོད་ཀྱི་མི་རྣམས་འཛུལ་ཞུགས་བྱས་ཡོད་ལ་དམག་དཔུང་གི་ནང་དུའང་ཐུ་བྷོད་ཀྱི་མི་ཞུགས་ཡོད། ལྷག་པར་དུ་ཆོས་ལུགས་ཀྱི་ཐད་ནས་བོད་རྒྱུད་ནང་བསྟན་ཆོས་ལུགས་ཀྱི་གྲྭ་བཙུན་མང་ཆེ་བས་རིམ་གྲོ་སྒྲུབ་པ་དང་། དགོན་གྲྭ་གསར་བཞེངས། ནང་བསྟན་ལོ་ཙྭ་སོགས་རླབས་ཆེན་བྱ་བཞག་མཛད་བཞིན་ནང་བསྟན་སྤེལ་གྱིན་ཡོད།
མཇུག་མཐར་ད་དུང་ལོ་རྒྱུས་སྟེང་ཐེག་གཅོད་མ་བྱས་པའི་གནད་དོན་ཞིག་གླེང་དགོས་ལ་དེ་ནི་ནུབ་བྱང་གི་མཚམས་སུ་རྔམ་བརྗིད་ཀྱིས་འགྲེངས་ཤིང་སྟོབས་འབྱོར་མངའ་ཐང་རབ་ཏུ་དར་བའི་མི་ཉག་གི་རྒྱལ་ཁབ་དང་དེའི་མི་རིགས་ཀྱི་དཔལ་ཡོན་རེད། དུས་རབས་བཅུ་གསུམ་པའི་ནང་དུ་ཇིང་གུར་རྒྱལ་པོའི་སོག་དམག་གི་དཔུང་རྟས་ཡ་གླིང་དང་ཡོ་རོབ་སྐམ་ས་ཆེན་པོ་གཉིས་ཐལ་བའི་རྡུལ་དུ་བརླགས་ཀྱང་མི་ཉག་གིས་དམག་ཤུགས་ཡོད་དགུ་བཏོན་ཏེ་སོག་དམག་གི་བཙན་འཛུལ་ལ་རྒོལ་ལན་དྲག་པོ་སྤྲོད་ཅི་ཐུབ་བྱས་ལ་མཐར་སོག་དམག་གི་སྟོབས་ཤུགས་མ་ལྕོགས་པས་སྤྱི་ལོ་ 1227 ལོར་མི་ཉག་གི་རྒྱལ་ཁམས་རྨང་ནས་འཇིག མི་ཉག་གི་གཙོ་ཤུགས་ནི་ལྡོང་བྱང་ཡིན་པའི་ཆ་ནས་དེ་རྣམས་ཀྱི་གདོད་མའི་འཚོ་ཡུལ་ནི་མི་ཉག་རབ་སྒང་གི་ས་ཆ་ཡིན་ལ་སོས་ཐང་ (隋唐) གི་དུས་སྐབས་སུ་ཀན་སུའུ་དང་ཉིན་ཤ་ཁུལ་ཏུ་སྤོས་ཤིང་སུང་གི་སྐབས་སུ་མི་ཉག་གི་སྲིད་དབང་བཙུགས། སོག་དམག་གི་དཔུང་རྟས་མི་ཉག་བརྫིས་རྗེས་མི་ཉག་གི་དམངས་དམག་ཁག་ཅིག་སོག་དམག་གི་གྲས་སུ་ཞུགས་ཏེ་ལྷོ་འདུལ་བྱང་འཐབ་ཀྱི་ལས་སུ་ཞུགས་ཤིང་ཁག་ཅིག་ནི་བྲན་ཏུ་བཀོལ་པས་མཐར་རྒྱ་སོག་མི་རིགས་སུ་འཐིམ་སྟེ། དེང་གི་ཅང་སའོ་ (江苏)་དང་། ཀྲའེ་ཅང་(浙江)། ཧི་པེ(河北)། ཧི་ནན་(河南)་སོགས་ཀྱི་ས་ཆར་ཁོང་རྣམས་ཀྱི་རྗེས་ཤུལ་བཀོད་ཡོད། དེ་ཡང་མི་ཉག་གི་མི་ཁག་ཅིག་ལྷོ་ཡི་འཇུ་ལག་ཆུ་བོ་ (大通河) བརྒལ་ཤིང་ཟུང་ཆུ་ (松潘) རྩྭ་ཐང་བརྒྱུད་དེ་རྒྱལ་རོང་ལྷོ་ངོས་སུ་འབྱོར་ཞིང་མཐར་རང་ཡུལ་མི་ཉག་ལ་བསླེབས། མི་ཉག་རྒྱལ་རྒོད་ཀྱི་ཚ་རྒྱུད་ཅིག་དེ་ནས་དབུས་གཙང་ཕྱོགས་ཀྱི་གཞི་རྩེ་ས་ཁུལ་གྱི་ངམ་རིང་རྫོང་དུ་འབྱོར་དེ་བསྡད། ད་དུང་དབྱི་སི་ལན་ཆོས་ལུགས་ལ་དད་མོས་བྱེད་པའི་མི་ཉག་གི་ལིན་ཞ་ (临夏) ཏུང་ཞུང་ (东乡) ཁུལ་དང་མཚོ་སྔོན་རེབ་གོང་གི་པའོ་ཨན་ (保安) ཡུལ་ཏུ་སྤར་དེ་བསྡད། དེའི་རྒྱལ་བོའི་གདུང་རྒྱུད་ཁག་ཅིག་སྤྱི་ལོ་ 1227 ལོར་དབུས་གཙང་ཕྱོགས་སུ་བྲོས་བྱོལ་དུ་འབྱོར་ཏེ་གཙང་གི་བྱང་རྒྱུད་ཀྱི་རྣམ་གླིང་དུ་གཞིས་ཆགས།
ཉེ་བའི་ལོ་དུ་མར་མི་ཉག་གོང་མའི་གདུང་རྒྱུད་ཞིབ་འཇུག་ལ་ལམ་བུ་གསར་བ་ཞིག་བཏོད། མཚོ་སྔོན་གྲོ་ཙང་ཡུལ་ཀྱི་སྐུ་ཞབས་ལིས་ཕིས་ཡེ་ (李呸业) སྟེ་ཧྲན་ཞི་ནོར་སྲིད་སློབ་ཆེན་གྱི་དགེ་ཆེན་མོ་གཞོན་པ་ཡིས་རང་གི་ཡབ་ལིས་ཧོང་ཡུས་ (李鸿义) ཀྱིས་མེས་པོ་གོང་མར་ཞིབ་འཇུག་མཛད་པའི་རྩོམ་ཡིག་དང་ལིས་ཚང་ (李家) གི་རུས་མཛོད་ཡོད་དགུ་ལ་ཕྱོགས་གང་ཐད་ནས་ཞིབ་འཇུག་ནན་མོ་མཛད་རྗེས་མིན་རྒྱལ་རབས་ (明) དང་ཆིན་རྒྱལ་རབས་ (清) སྐབས་ཀྱི་མཚོ་སྔོན་ཤར་རྒྱུད་ཀྱི་ལིས་དཔོན་པོ་ (李土司) ནི་མི་ཉག་རྒྱལ་པོའི་གདུང་རྒྱུད་ཡིན་པ་དང་དེའི་མེས་པོ་གོང་མ་ནི་མི་ཉག་ལྡོང་བྱང་གི་མི་རེད། མི་ཉག་གི་དུས་སྐབས་སུ་མི་རབས་ནས་མི་རབས་ལིན་ཀྲིག་ (灵州) གི་རུས་ཡིན་ཟེར་ལ་འདིས་མཚོ་སྔོན་དུ་སྔར་བཞིན་མི་ཉག་གོང་མའི་གདུང་རྒྱུད་ཡོད་པ་གསལ་བཤད་བགྱིས་ཡོད། ལིས་ཚང་(李家) གི་རུས་མཛོད་ལྟར་ན་མཚོ་སྔོན་གྱི་ལིས་དཔོན་པོའི་ (李土司) མེས་པོ་ནི་མི་ཉག་གོང་མའི་གདུང་རྒྱུད་འཁྲུལ་མེད་ཡིན་ཡང་གནད་དོན་གཉིས་ངེས་པར་དུ་ཐག་གཅོད་བྱ་དགོས་ལ་གཅིག་ནི་ལིས་ཚང་ནི་མི་ཉག་ལྡོང་བྱང་གི་ཐོ་པ་ལས་འ་ཞའི་ཐོ་པ་མིན་ཞིང་དེ་བཞིན་དུ་མི་ཉག་ལྡོང་བྱང་གི་རིགས་ལས་འ་ཞའི་རིགས་མིན་ཏེ། མི་ཉག་གི་མེས་པོས་འ་ཞ་དང་གཉེན་བཟུང་ཡང་ཁྱིམ་ཐབ་ཅིག་ཁབ་ཏུ་བསུས་པ་ཙམ་གྱིས་མི་རིགས་ཀྱི་ཆགས་གྲུབ་དེ་བརྗེ་ག་ལ་ཐུབ། གཉིས་ནི་ཧྲ་ཐོ་ལིས་ཁུག་ཡོང (沙佗李克用) དང་ལྡོང་བྱང་གཉིས་ནི་མི་རིགས་ཐ་དད་པ་གཉིས་རེད། ཕྱིས་ཀྱི་ལྡོང་བྱང་གི་ལིས་ཚང་རྒྱར་འགྱུར་ཞིང་ཀྲུང་གོ་གསར་བ་དབུ་བརྙེས་བའི་བར་དེ་དག་མང་ཆེ་བ་རྒྱ་རིགས་སུ་གྱུར་ཟིན་པ་སྨོས་ག་ལ་དགོས།འོན་ཏེ་བོད་རིགས་དང་ཐུའུ་ (土) སོགས་ལོ་རྒྱུས་སྟེང་གི་འཕོ་འགྱུར་འདི་ལྟ་བུ་མཆིས་ཀྱང་དེ་དག་གི་མེས་པོ་ནི་མི་ཉག་ལྡོང་བྱང་ཡིན་པ་དོན་དངོས་རེད།
མུ་འགོད།
ཡོང་ཁུངས་དྲ་བ་གཞན།


text:
རྒྱ་གར་ལྷོ་ཕྱོགས་སྦེལ་ཀོབ་ལུགས་བདེ་གཉིས་ནས་༧རྒྱལ་བའི་ཕོ་བྲང་ཉམས་གསོའི་ལས་གཞི་མགོ་འཛུགས་ཞུས་ཏེ་ལོ་ངོ་ ༤ ཙམ་འགྲོ་བཞིན་འདུག
འདི་གའི་ས་གནས་གསར་འགོད་པས་ལུགས་ཟུང་བསམ་འགྲུབ་གླིང་གི་གཞིས་མགོ་དང་ཕོ་བྲང་ཉམས་གསོ་ཚོགས་ཆུང་གི་འགན་འཛིན་གཅིག་ལྕོགས་དགེ་ལེགས་འབྱུང་གནས་ལགས་སུ། སྦེལ་ཀོབ་ཀྱི་ཕོ་བྲང་ཉམས་གསོའི་སྐོར་ལ་བཅར་འདྲི་བྱས་ཏེ་རྒྱུས་ལོན་བྱུང་བ་ལྟར་ན། སྦེལ་ཀོབ་ཀྱི་རྒྱལ་བའི་ཕོ་བྲང་ཉམས་གསོ་བྱས་ནས་ལོ་བཞི་ཙམ་འགྲོ་བཞིན་ཡོད་པ་དང་། ས་གནས་ནས་ཐབས་ཤེས་གང་ཐུབ་གནང་བ་བརྒྱུད་བལ་ཡུལ་ཀོ་པན་དགོན་པའི་བླ་མ་བཟོད་པ་རིན་པོ་ཆེ་མཆོག་དང་། སེ་ར་བྱེས་རྩེ་ཐང་ཁང་ཚན་གྱི་དགེ་བཤེས་འཇམ་དཔལ་ལགས་རྣམ་གཉིས། དེ་བཞིན་ནང་སྲིད་ལས་ཁུངས་ནས་འབུམ་ ༢༥ དང་། སྦེལ་ཀོབ་ས་གནས་མི་མང་ནས་ཞལ་འདེབས་ཕུལ་བ་བཅས་ཁྱོན་ཧིན་སྒོར་འབུམ་དྲུག་ཅུ་རེ་གྲངས་ཤིག་ཕོ་བྲང་ཉམས་གསོ་ཚོགས་ཆུང་གི་ལག་ཏུ་འབྱོར་ཟིན་ཡོད་འདུག དང་ཐོག་ཕོ་བྲང་གསར་པ་བརྒྱབ་པའི་འཆར་གཞི་ཡོད་ཀྱང་སྐུ་སྒེར་ཡིག་ཚང་ལ་ལས་གཞི་སྙན་གསན་ཞུས་སྐབས། གཟིམ་ཆུང་རྙིང་པའི་སྒྲོམ་གཞི་རང་སོར་བཞག་སྟེ་ཉམས་གསོ་དང་ཅུང་རྒྱ་ཆེ་རུ་གཏང་ན་འགྲིག་པའི་བཀའ་ལན་ཕེབས་ཡོད་འདུག
དེ་ཡང་དགེ་ལེགས་འབྱུང་གནས་ལགས་ཀྱིས། ཕོ་བྲང་ཐོག་རྩེག་གསུམ་བཟོས་ཡོད་པ་དང་། འོག་མ་དེར་སྦེལ་ཀོབ་ས་གནས་ལུགས་བདེ་གཉིས་ཀྱི་མི་མང་མཛད་སྒོ་ཡོངས་རྫོགས་དང་། རྒྱལ་བའི་སྐུ་ཚེའི་ཞབས་རིམ་སོགས་ཛ་དྲག་གི་གནས་ཚུལ་རིགས། དེ་བཞིན་མི་མང་རྣམས་གཞུང་འབྲེལ་ཐོག་ཕོ་བྲང་ལ་འདུ་འཛོམས་གནང་སྐབས། སྔོན་མ་ཡིན་ན་མི་མང་སྡོད་སར་དཀའ་ངལ་ཡོད་པར་བརྟེན། ད་ལྟ་ང་ཚོས་གཞི་རྒྱ་ཆེ་རུ་བཏང་ནས་མི་ག་ཚོད་སླེབས་ནའང་ལྷོད་ལྷོད་བཞུགས་ས་ཡོད་པ་ཞིག་བཟོས་ཡོད། ཐོག་རྩེག་གཉིས་པ་དེ་༧གོང་ས་སྐྱབས་མགོན་རྒྱལ་བའི་དབང་པོ་མཆོག་གི་གཟིམ་ཆུང་རང་རེད། ཐོག་རྩེག་གསུམ་པ་དེ་མགོན་ཁང་འཕྲིན་བཅོལ་གཏོང་ས་བཅས་ད་ལྟ་བར་དུ་ཕལ་ཆེར་བརྒྱ་ཆ་དགུ་བཅུ་ཙམ་གྲུབ་ཚར་ཡོད། ཉམས་གསོ་ལབ་པ་མ་གཏོགས་གསར་པ་གསར་རྐྱང་རང་ཆགས་བསྡད་ཡོད་པ་རེད། ཅེས་བརྗོད་བྱུང་།
ཕོ་བྲང་རྙིང་པ་ཉམས་གསོ་བྱས་པ་ཙམ་གྱིས་ཕན་གྱི་མེད་པར་འཛུགས་སྐྲུན་གཞན་ཡང་ངེས་པར་དུ་བྱེད་དགོས་པ་ཞིག་ཆགས་ཡོད་སྐོར་ཁོང་གིས། ཕོ་བྲང་ཨ་མ་བཟོ་སྐྲུན་ཚར་བ་ཙམ་ཀྱིས་ཕན་གྱི་མི་འདུག གང་ཡིན་ལབ་ན། རྗེས་མ་དུས་འཁོར་དབང་ཆེན་ས་གནས་འདིར་གསུང་བའི་གོ་སྐབས་རེ་བྱུང་བ་ཡིན་ན། ས་གནས་ལ་ཆིབས་བསྒྱུར་སྐྱོང་སྐབས་སྐུ་སྲུང་དང་གནད་ཡོད་མི་སྣའི་བཞུགས་ས་སོགས་ལ་དཀའ་ངལ་ཆེན་པོ་ཡོད་པས། དེའི་སྐོར་ལ་ང་ཚོ་ཚོགས་ཆུང་ཚོགས་ཚོགས་འདུ་ཚོགས་ནས་གྲོས་སྡུར་རོབ་ཙམ་བྱས་པ་ཡིན། ད་དུང་ཧིན་སྒོར་འབུམ་ ༡༦༠ ཙམ་འགྲོ་ས་རེད། འཛུགས་སྐྲུན་དེ་ད་ལྟ་འཆར་གཞི་འགྲོ་གཞིན་པ་ཡིན། ང་ཚོའི་རེ་བ་ཆེ་ཤོས་དེ་ནེའུ་ཡོག་དང་ནེའུ་ཇར་སི་གཉིས་རེད། དེར་ང་ཚོ་སྦེལ་ཀོབ་ལུགས་བདེ་གཉིས་ཀྱི་མི་མང་མང་པོ་ཞིག་ཡོད་སྟབས། ཁོང་ཚོར་ལབ་སྟེ་ཞལ་འདེབས་ཚོགས་ཆུང་ཞིག་གསར་འཛུགས་གནང་ཡོད་པ་ལྟར། ད་ལྟ་བར་དུ་ཕོ་བྲང་ཉམས་གསོའི་ཆེད་དུ་ཨ་སྒོར་ཁྲི་ལྔ་ཞིག་རག་སོང་གསུང་གི་འདུག གཞན་ཡང་ཁེ་ན་ཌར་སྦེལ་ཀོབ་ལུགས་བདེ་གཉིས་ཀྱི་མི་མང་གང་འཚམ་ཡོད་པས་དེ་རུའང་ཕོ་བྲང་ཉམས་གསོའི་ཚོགས་པ་ཞིག་གསར་འཛུགས་བྱས་ནས་ཁོང་ཚོས་ཞལ་འདེབས་བསྡུ་རུབ་གནང་གི་ཡོད་པ་རེད། གཞན་ཡང་། མིན་ནི་སོ་ཊ་(Minnesota)ནང་སྦེལ་ཀོབ་ཀྱི་མི་མང་པོ་ཡོད་ས་རེད། ང་ཚོས་དེ་ལའང་ཚོགས་ཆུང་གསར་འཛུགས་ཀྱིས་ཞལ་འདེབས་བསྡུ་རུབ་ཀྱི་ལས་གཞི་འགྲོ་བསྡད་ཡོད། ཞལ་དེབས་ཀྱི་དངུལ་ཚང་མ་སླེབས་སོང་ན་ང་ཚོས་སྐུ་མགྲོན་བཞུགས་གནས་དང་གསོལ་ཐབ་ཁང་ཚང་མ་གསར་བཟོ་གནང་བའི་འཆར་གཞི་ཡོད། ཡིན་ནའང་། ང་ཚོས་ད་ལྟ་འཆར་གཞི་ཆེན་པོ་བཞག་མེད། གང་ཡིན་ལབ་ན། དངུལ་ཀྱིས་དཀའ་ངལ་འཕྲད་ཀྱི་ཡོད་པ་རེད། སྤྱི་པའི་ལས་དོན་ཡིན་དུས་བུ་ལོན་གཡར་ནས་བཟོས་ན་འགྲིག་གི་མེད་པས་ཞལ་འདེབས་ག་ཚོད་ཞིག་སླེབས་སོང་ན་དེ་ལ་བལྟ་གིན་ལས་ཀ་བྱེད་ཀྱི་ཡོད། ཅེས་བརྗོད་བྱུང་།
ལུགས་བསམ་ཕོ་བྲང་ཉམས་གསོ་ཚོགས་ཆུང་ནི་ལུགས་བདེ་གཉིས་ཀྱི་ས་གནས་མགོ་འཛིན་དང་མཉམ་འབྲེལ་ཚོགས་གཙོ་རྣམ་གཉིས། རང་བདེན་ཚོགས་ཆུང་གི་ཚོགས་གཙོ་གཉིས། སེ་ར་བླ་སྤྱིའི་ཕྱག་འཛོད། རྣམ་གྲོལ་བཤད་སྒྲུབ་དར་རྒྱས་གླིང་གི་ཕྱག་མཛོད། ས་གནས་གཞོན་ནུ་དང་བུད་མེད། ལུགས་བསམ་སྤྱི་མིའི་འཐུས་ཚབ་གཉིས། བདེ་སླར་སྤྱི་མིའི་འཐུས་ཚབ་གཉིས་བཅས་ཁྱོན་ཚོགས་མི་ ༡༤ ཡོད་འདུག
རྒྱ་གར་ལྷོ་ཕྱོགས་ས་གནས་གསར་འགོད་པ་དོན་འགྲུབ་བཀྲ་ཤིས།


text:
གྲངས་ཉུང་མི་རིགས་སྐད་ཡིག་ཐད་ཀྱི་རྩ་བའི་སྲིད་བྱུས་ཟེར་བ།
རྒྱ་ནག་རྒྱལ་ཁབ་ཀྱི་གྲངས་ཉུང་མི་རིགས་སྐད་ཡིག་ཐད་ཀྱི་རྩ་བའི་སྲིད་བྱུས་ཟེར་བ་གཤམ་དུ་བཀོད་ཡོད་པས་གཟིགས་རོགས།
༼ཀྲུང་གོ་ནི་མི་རིགས་དང༌། སྐད་རིགས། ཡིག་རིགས་མང་བའི་རྒྱལ་ཁབ་ཅིག་ཡིན་ལ། གྲངས་ཉུང་མི་རིགས་༥༥ཁྲོད་དུ་ཁ་ཆེའི་རིགས་ཀྱིས་སྔར་ནས་རྒྱའི་སྐད་ཡིག་སྤྱོད་པ་ཕུད། མི་རིགས་གཞན་པ༥༤ལ་ཚང་མར་རང་གི་སྐད་རིགས་ཡོད། བཅིངས་འགྲོལ་མ་བཏང་བའི་སྔོན་ལ་མི་རིགས༢༡ལ་རང་གི་ཡི་གེ་ཡོད།
ཀྲུང་གོ་གསར་བ་དབུ་བརྙེས་རྗེས། ཀྲུང་གོ་སྲིད་གཞུང་གིས་མི་སྟོང་ལྷག་ལ་ཉེ་བའི་སྐད་བརྡའི་བརྟག་དཔྱད་ཚོགས་པ་ཞིག་བཙུགས་ཏེ་རྒྱལ་ཡོངས་ཀྱི་ཞིང་ཆེན་དང་རང་སྐྱོང་ལྗོངས་༡༦ལ་གཞི་རྒྱ་ཆེ་བའི་གྲངས་ཉུང་མི་རིགས་སྐད་ཡིག་ལ་བརྟག་དཔྱད་བྱེད་པའི་ལས་ཀ་སྤེལ་ཞིང༌། གྲངས་ཉུང་མི་རིགས་སོ་སོའི་སྐད་ཡིག་གི་རྩ་བའི་གནས་ཚུལ་ལ་རྒྱས་ལོན་ཐུབ་པ་བྱུང༌། རྨང་གཞི་འདིའི་སྟེང་དུ། དངོས་ཡོད་གནས་ཚུལ་དང་བསྟུན་ཏེ་མི་རིགས་འདྲ་མཉམ་དངོས་མཚོན་ཐུབ་པའི་གྲངས་ཉུང་མི་རིགས་སྐད་ཡིག་གི་སྲིད་ཇུས་གཏན་ལ་ཕབ་ཡོད་དེ། གཙོ་བོ་གཤམ་གྱི་ཕྱོགས་འདི་དག་ཡིན།
༡། གྲངས་ཉུང་མི་རིགས་ཀྱིས་རང་གི་སྐད་ཡིག་བཀོལ་སྤྱོད་དང་དར་སྤེལ་བྱེད་པའི་དབང་ཆར་ཁག་ཐེག་བྱེད་པ། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས》ཀྱི་ཚན་པ༤བའི་ནང་དུ། "མི་རིགས་ཚང་མར་རང་གི་སྐད་ཡིག་བཀོལ་སྤྱོད་དང་དར་སྤེལ་གཏོང་བའི་དབང་ཆ་ཡོད"ཅེས་གཏན་ལ་ཕབ་ཡོད་ཅིང༌། ཚན་པ༡༠པར། "མི་རིགས་རང་སྐྱོང་ས་ཁུལ་གྱི་རང་སྐྱོང་སྡེ་ཁག་གིས་རང་གི་ས་གནས་ཀྱི་གྲངས་ཉུང་མི་རིགས་ཚང་མས་རང་གི་སྐད་ཡིག་བཀོལ་སྤྱོད་དང་དར་སྤེལ་བྱེད་པའི་དབར་ཆར་ཁག་ཐེག་བྱེད་དགོས་"ཞེས་གཏན་ལ་ཕབ་ཡོད། མི་རིགས་རང་སྐྱོང་ས་ཁུལ་གྱི་རང་སྐྱོང་སྡེ་ཁག་ཁ་ཤས་ཀྱིས་ཀྱང་དེ་འབྲེལ་གྱི་གྲངས་ཉུང་མི་རིགས་སྐད་ཡིག་གི་ས་གནས་རང་བཞིན་གྱི་ཆེད་བཞག་སྒྲིག་སྲོལ་གཏན་ལ་ཕབ། དཔེར་ན་བོད་རང་སྐྱོང་ལྗོངས་ཀྱིས༡༩༨༨ལོར《བོད་རང་སྐྱོང་ལྗོངས་ཀྱི་བོད་སྐད་ཡིག་སློབ་སྦྱོང་དང་བཀོལ་སྤྱོད། དར་སྤེལ་གཏོང་བའི་གཏན་སྲོལ་དགའ།(ཚོད་ལྟ)》དཔར་འགྲེམ་བྱས་པ་དང༌། ཤིན་ཅང་ཡུ་གུར་རིགས་རང་སྐྱོང་ལྗོངས་ཀྱིས་༡༩༩༣ལོར《ཤིན་ཅང་ཡུ་གུར་རང་སྐྱོང་ལྗོངས་ཀྱི་སྐད་ཡིག་བྱ་བའི་སྒྲིག་སྲོལ》གཏན་ལ་ཕབ། ནང་སོག་དང་ཡུན་ནན་སོགས་ཞིང་ཆེན་དང་ཁུལ་གྱིས་ཀྱང་འདིའི་རིགས་ཀྱི་སྒྲིག་སྲོལ་གཏན་ལ་ཕབ། མིག་སྔར། རྒྱལ་ཡོངས་དམངས་འཐུས་ཚོགས་ཆེན་དང༌། རྒྱལ་ཡོངས་སྲིད་གྲོས་ཚོགས་ཆེན་སོགས་རྒྱལ་ཁབ་ཀྱི་ཚོགས་འདུ་གལ་ཆེན་ཚང་མས་གྲངས་ཉུང་མི་རིགས་ཀྱི་སྐད་ཡིག་ཚོགས་འདུའི་སྤྱོད་ཡིག་ཏུ་བཞག་ཡོད། འབྲེལ་ཡོད་གཏན་སྲོལ་ལྟར་དུ། གྲངས་ཉུང་མི་རིགས་རང་སྐྱོང་ས་ཁུལ་དུ་གྲངས་ཉུང་མི་རིགས་སྐད་ཡིག་དང་རྒྱའི་སྐད་ཡིག་གཉིས་མཉམ་སྤྱོད་ཐུབ་པ་དང༌། རིགས་སོ་སོའི་མི་དམངས་ཀྱིས་ཉིན་རྒྱུན་གྱི་འཚོ་བ་དང་ངལ་རྩོལ་ཐོན་སྐྱེད། འཕྲིན་གྱི་འབྲེལ་འདྲིས་སོགས་སྤྱི་ཚོགས་ཀྱི་འབྲེལ་བའི་ནང་དུ། རང་མི་རིགས་ཀྱི་སྐད་ཡིག་བཀོལ་སྤྱོད་བྱེད་པར་བརྩི་བཀུར་དང་ཁྲིམས་ལུགས་ཀྱི་ཁག་ཐེག་ཡོད།
༢། མི་རིགས་རང་སྐྱོང་སྡེ་ཁག་གིས་ལས་འགན་ལག་བསྟར་བྱེད་དུས་ཁྲིམས་ལྟར་མི་རིགས་ཀྱི་སྐད་ཡིག་བཀོལ་སྤྱོད་བྱེད་པ། མི་རིགས་ས་ཁུལ་གྱི་རང་སྐྱོང་སྡེ་ཁག་གིས་ལས་འགན་ལག་བསྟར་བྱེད་དུས་རང་གི་མི་རིགས་རང་སྐྱོང་ས་ཁུལ་གྱི་རང་སྐྱོང་སྒྲིག་སྲོལ་གྱི་གཏན་འབེབས་ལྟར་དུ་ས་གནས་དེའི་སྤྱི་སྤྱོད་ཀྱི་སྐད་རིགས་གཅིག་གམ་སྐད་རིགས་འགའ་བཀོལ་སྤྱོད་བྱེད་པ། མི་རིགས་རང་སྐྱོང་སྡེ་ཁག་གིས་སྐད་རིགས་གཅིག་གམ་འགའ་བཀོལ་སྤྱོད་བྱེད་དུས་མངའ་ཁོངས་རང་སྐྱོང་བྱེད་བཞིན་པའི་མི་རིགས་ཀྱི་སྐད་ཡིག་གཙོ་བོ་བྱས་ཆོག
རང་སྐྱོང་ལྗོངས་དང༌། རང་སྐྱོང་ཁུལ། རང་སྐྱོང་རྫོང་གིས་འདེམ་བསྐོའི་ཡིག་ཆ་དང༌། འདེམ་མིའི་མིང་ཐོ། འདེམ་མིའི་དཔང་རྟགས། གདམ་སྒུག་འཐུས་མིའི་མིང་ཐོ། འཐུས་མིའི་བདམས་དཔང༌། འདེམ་བསྐོ་ཨུ་ཡོན་ལྷན་ཚོགས་ཀྱི་ཐམ་ཀ་སོགས་གཏན་འབེབས་དང་སྤྱི་སྒྲོག་བྱེད་དུས་ས་གནས་མི་རིགས་ཀྱི་སྐད་ཡིག་བཀོལ་སྤྱོད་བྱེད་པ། མི་རིགས་རང་སྐྱོང་ས་ཁུལ་གྱི་རྒྱལ་ཁབ་སྡེ་ཁག་སོ་སོ་དང༌། མི་དམངས་ཚོགས་པ། ཁེ་ལས་ལས་ཁུངས། ལས་རིགས་ལས་ཁུངས་ཀྱིས་ཡིག་ཆ་དང་ཐམ་ཀ། དཔང་རྟགས། བྱང་བུ། ཚོང་རྟགས་སོགས་ཀྱི་སྟེང་དུ་ས་གནས་སུ་སྤྱི་སྤྱོད་བྱེད་པའི་མི་རིགས་སྐད་ཡིག་དང་རྒྱའི་སྐད་ཡིག་བཀོལ་སྤྱོད་བྱེད་པ།
༣། འབྲེལ་ཡོད་སློབ་གྲྭས་གྲངས་ཉུང་མི་རིགས་ཀྱི་སྐད་ཡིག་སྤྱད་ནས་སློབ་ཁྲིད་བྱེད་པའམ་སྐད་གཉིས་སློབ་ཁྲིད་བྱེད་པ། གྲང་ཉུང་མི་རིགས་ཀྱི་སློབ་མ་གཙོ་བོ་བསྡུ་ལེན་བྱེད་པའི་སློབ་གྲྭ་ཆ་རྐྱེན་འཛོམས་པ་དག་གིས་གྲངས་ཉུང་མི་རིགས་སྐད་ཡིག་གི་བསླབ་གཞི་སྤྱོད་འོས་པ་དང་གྲངས་ཉུང་མི་རིགས་ཀྱི་སྐད་ཀྱིས་སློབ་ཁྲིད་བྱེད་པ། སློབ་ཆུང་གི་ལོ་རིམ་མཐོན་པོའམ་སློབ་འབྲིང་དུ་རྒྱའི་སྐད་ཡིག་གི་སློབ་ཐུན་བཀོལ་སྒྲིག་བྱས་ཏེ་རྒྱལ་ཡོངས་སྤྱི་སྤྱོད་ཀྱི་གཅིག་གྱུར་སྐད་ཁྱབ་བརྡལ་ལ་གཏོང་བ།
༤། མི་རིགས་སོ་སོས་ཕན་ཚུན་གྱི་སྐད་ལ་སློབ་སྦྱོང་བྱེད་པར་སྐུལ་མ་བྱེད་པ། མི་རིགས་ས་ཁུལ་གྱི་རང་སྐྱོང་སྡེ་ཁག་གིས་རིགས་སོ་སོའི་ལས་བྱེད་པས་ཕན་ཚུན་གྱི་སྐད་ལ་སློབ་སྦྱོང་བྱེད་པར་སྐུལ་མ་དང་སློབ་གསོ་གཏོང་བ། རྒྱ་རིགས་ལས་བྱེད་པས་ས་གནས་དེའི་གྲངས་ཉུང་མི་རིགས་ཀྱི་སྐད་ཡིག་སློབ་སྦྱོང་བྱེད་དགོས་ལ། གྲངས་ཉུང་མི་རིགས་ཀྱི་ལས་བྱེད་པས་རང་མི་རིགས་ཀྱི་སྐད་ཡིག་སློབ་སྦྱོང་དང་བཀོལ་སྤྱོད་བྱེད་པ་དང་མཉམ་དུ་རྒྱང་ཡོངས་སྤྱི་སྤྱོད་ཀྱི་སྐད་ཡིག་དང་རྒྱའི་སྐད་ཡིག་ལ་སློབ་སྦྱོབ་བྱེད་དགོས། མི་རིགས་རང་སྐྱོང་ས་ཁུལ་གྱི་རྒྱལ་ཁབ་ལས་བྱེད་མི་སྣ་ས་གནས་སྤྱི་སྤྱོད་ཀྱི་སྐད་ཡིག་རིགས་གཉིས་ཡན་ལ་བྱང་ཆ་ཡོད་པ་ལ་བྱ་དགའ་སྟེར་བ།
༥། གྲངས་ཉུང་མི་རིགས་ཀྱི་སྐད་ཡིག་བཀོལ་སྤྱོད་དང་དར་སྤེལ་གཏོང་བར་རོགས་རམ་དང་ཆ་རྐྱེན་སྐྲུན་པ།
༦། ཤུགས་ཆེན་པོས་མི་རིགས་སྐད་ཡིག་གི་ལས་བྱེད་མི་སྣ་གསོ་སྐྱོང་བྱེད་པ། སྲིད་གཞུང་གིས་སྔ་གཞུག་ཏུ་ཀྲུང་དབྱང་དང་མི་རིགས་ས་ཁུལ་དུ་གྲངས་ཉུང་མི་རིགས་སྐད་ཡིག་གི་བྱ་བའི་ལས་ཁུངས་དང་ཞིབ་འཇུག་ལས་ཁུངས་བཙུགས། ཀྲུང་དབྱང་མི་རིགས་སློབ་ཆེན་དང་མི་རིགས་སློབ་གླིང་འགའ། འབྲེལ་ཡོད་སྐད་ཚན་མཐོ་རིམ་སློབ་གྲྭ་རུ་གྲངས་ཉུང་མི་རིགས་སྐད་ཡིག་གི་སྡེ་ཁག་བཙུགས་པའམ། གྲང་ཉུང་མི་རིགས་སྐད་ཡིག་མང་པོའི་ཆེད་ལས་བཙུགས་ཏེ་གྲངས་ཉུང་མི་རིགས་སྐད་ཡིག་གི་བྱ་བ་སྒྲུབ་པའི་ལས་བྱེད་མི་སྣ་དང་ཞིབ་འཇུག་པ་མང་པོ་གསོ་སྐྱོང་བྱས།༽
ཡོང་ཁུངས། ཀྲུང་གོའི་བོད་ལྗོངས་དྲ་བ། རྩོམ་པ་པོ། ཨ་གུར་གྱིས་བསྒྱུར།


text:
དེ་ཡང་བོད་གངས་ཅན་གྱི་ལྗོངས་འདིར་ལོ་རྒྱུས་ཀྱི་དུས་ཡུན་ཧ་ཅང་རིང་མོ་ཞིག་ནས་སྲིད་པ་མིའི་འགྲོ་བ་བྱུང་བ་ལ་བརྟེན་ནས། བོད་འབངས་ཀྱི་འགྲོ་བ་སེམས་ཅན་སྤྱི་ལ་དབང་བསྒྱུར་བའི་རྒྱལ་པོ་ལ་ཆེས་སྔ་ཤོས་གཉའ་ཁྲི་བཙན་པོ་ནས་རིམ་བཞིན་བརྒྱུད་པའི་རྒྱལ་པོ་ལྷ་ཐོ་ཐོ་རི་གཉན་བཙན་གྱི་ དུས་སུ་ཡར་ཀླུང་ཁུལ་གྱི་ཕོ་བྲང་ཡུམ་བུ་བླ་སྒང་དུ་མདོ་སྡེ་ཟ་མ་ཏོག་དང་། པང་སྐོང་ཕྱག་རྒྱ། མ་ཎི་ཡི་གེ་དྲུག་མ་སོགས་ཀྱི་གླེགས་བམ་ཕྱག་ཏུ་འབྱོར་བ་ལ་བརྟེན་ནས་བོད་དུ་སངས་རྒྱས་ཀྱི་བསྟན་པའི་དབུ་ཐོག་མ་བརྙེས།
དེ་ནས་རིམ་བཞིན་རྒྱལ་པོ་སྲོང་བཙན་སྒམ་པོ་བྱོན་ནས་བློན་ཆེན་ཐོན་མི་སམ་བྷོ་ཊ་རྒྱ་གར་དུ་ཡི་གེ་སློབ་པར་མངགས་ཤིང་། ཡི་གེ་བསླབས་པ་མཐར་ཕྱིན་ནས་ཕྱིར་ཕེབས་རྗེས་ལྷ་སའི་ཉེ་འགྲམ་ཕ་བོང་ཁའི་སྐུ་མཁར་མ་རུ་ཞེས་བྱ་བར་ད་ལྟའི་བོད་མི་སྤྱིའི་ཐུན་མོང་དུ་བཀོལ་སྤྱོད་བྱེད་བཞིན་པའི་ཡི་གེ་འདི་གསར་བཟོ་བྱས་ཏེ། སྤྱན་རས་གཟིགས་ཀྱི་མདོ་རྒྱུད་ཉེར་གཅིག་དང་། འདུས་པ་རིན་པོ་ཆེའི་ཏོག་གི་གཟུངས། ཟླ་བ་སྒྲོན་མེ་ཞུས་པའི་མདོ་སྟེ་ཏིང་ངེ་འཛིན་རྒྱལ་བོ། དགེ་བ་བཅུའི་མདོ། ཤེར་ཕྱིན་སྟོང་ཕྲག་བརྒྱ་བ་སོགས་བོད་རང་སྐད་དུ་བསྒྱུར་ཏེ་སངས་རྒྱས་ཀྱི་བསྟན་པའི་སྲོལ་བཏོད།
དེ་ནས་རིམ་བཞིན་རྒྱལ་རབས་ལྔ་འདས་པ་ན་རྒྱལ་པོ་ཁྲི་སྲོང་ལྡེའུ་བཙན་བྱོན། དེས་མཁན་ཆེན་ཞི་བ་འཚོ་དང་སློབ་དཔོན་པདྨ་འབྱུང་གནས་གཉིས་བོད་དུ་གདན་དྲངས་ཏེ་དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས་ཏེ་མཁན་ཆེན་གྱིས་སད་མི་མི་བདུན་རབ་ཏུ་བྱུང་བར་མཛད་དེ་སོ་སོ་ཐར་བའི་ཆོས་འདུལ་བའི་བསྟན་པ་སྤེལ་ཏེ་དགེ་འདུན་གྱི་སྡེ་ཐོག་མ་བྱུང་། སློབ་དཔོན་པདྨས་རྗེ་འབངས་ཉེར་ལྔ་སོགས་ལ་གསང་སྔགས་རྡོ་རྗེ་ཐེག་པའི་བསྟན་པ་སྤེལ།
སྐ་བ་དཔལ་བརྩེགས་དང་། ཅོག་རོ་ཀླུའི་རྒྱལ་མཚན། ཞང་ཡེ་ཤེས་སྡེ་སོགས་ལོ་ཙཱ་བ་རྣམས་ཀྱིས་རྒྱལ་བའི་བཀའ་དུ་མ་བོད་སྐད་དུ་བསྒྱུར་ནས་སངས་རྒྱས་ཀྱི་བསྟན་པ་ཧ་ཅང་དར་རྒྱས་སུ་ཡོད་པ་ལ། ཕྱིས་སུ་རྒྱ་ནག་གི་མཁན་པོ་ཧྭ་ཤང་གིས་དགེ་སྡིག་གི་དབྱེ་བ་དང་། སྒྲུབ་པ་ཉམས་ལེན་བྱེད་ཚུལ། ལྟ་བ་སོགས་ལ་ལོག་བཤད་མང་དུ་བརྗོད་པས་བསྟན་པ་དྲི་མ་ཅན་དུ་བཏང་། དེ་སློབ་དཔོན་ཀ་མ་ལ་ཤཱི་ལས་ཚར་བཅད་ནས་ལྟ་བ་དང་སྤྱོད་པ་སོགས་ཕྱོགས་ཐམས་ཅད་ནས་རྣམ་པར་དག་པར་ཡོད་པ་ལ་གླང་དར་མས་བསྣུབས་ནས་ལོ་ངོ་བདུན་ཅུ་ཙམ་གྱི་རིང་ལ་བོད་མུན་གླིང་དུ་གྱུར།
དེ་ནས་བླ་ཆེན་དགོངས་པ་རབ་གསལ་གྱིས་བསྟན་པའི་མེ་རོ་མདོ་ཁམས་སྨད་ནས་གསོས། འདིར་བླ་ཆེན་གྱིས་བསྟན་པའི་མེ་རོ་མདོ་ཁམས་སྨད་ནས་གསོས་ཞེས་པའི་བསྟན་པའི་མེ་རོ་ནི་དགེ་ཚུལ་སློང་གི་སྡོམ་རྒྱུན་དེ་མདོ་ཁམས་སྨད་ནས་གསོས་པ་ཡིན་གྱི། དེ་མིན་བླ་ཆེན་གྱིས་ཆོས་འཆད་ཉན་དང་བསྟན་བཅོས་མང་པོ་བརྩམས་ནས་བསྟན་པའི་མེ་རོ་བསླངས་པ་ཞིག་མ་ཡིན་ཏེ། བླ་ཆེན་རང་གིས་བརྩམས་པའི་བསྟན་བཅོས་མེད་པའི་ཕྱིར།
ཚུལ་འདི་ལ་དཔགས་ན་བསྟན་པ་ཡོད་མེད་ཅེས་པ་དེ་ཡང་དགེ་ཚུལ་སློང་གི་སྡོམ་རྒྱུན་ཡོད་མེད་ལ་རག་ལས་པ་ཡིན་པར་མཚོན་ཐུབ་སྟེ། དེ་མིན་ན་གླང་དར་གྱིས་བསྟན་པ་བསྣུབས་རྗེས་སུའང་དབུས་སོགས་ན། གསང་སྔགས་ཀྱི་བསྟན་པ་དང་དེ་ཉམས་སུ་ལེན་མཁན་གྱི་སྔགས་པ་མང་དུ་ཡོད་ཀྱང་བསྟན་པ་གནས་པ་ཞེས་པའི་གོ་ཆོད་མེད། གོ་ཆོད་ཡོད་ན་བླ་ཆེན་གྱིས་བསྟན་པའི་མེ་རོ་མདོ་ཁམས་སྨད་ནས་གསོས་ཞེས་པ་དེ་དོན་མེད་དུ་འགྱུར་པའི་ཕྱིར་རོ།།
ལོ་ཙཱ་བ་རིན་ཆེན་བཟང་པོས་མངའ་རིས་སྟོད་ནས་བསྟན་པ་གསོས་པས་དབུས་གཙང་གི་ལྗོངས་སུ་དགེ་འདུན་གྱི་སྡེ་མང་དུ་འཕེལ་ཡོད་མོད་ཀྱང་། འགའ་ཞིག་གིས་འདུལ་བ་ལ་མོས་བློས་སྔགས་ཁྱད་དུ་གསོད། འགའ་ཞིག་གིས་སྔགས་ལ་མོས་བློས་འདུལ་བ་ཁྱད་དུ་བསད་པས་བསྟན་པ་ཕྱོགས་རེ་བར་སོང་། ཕལ་མོ་ཆེ་གྲུབ་མཐའི་ཁ་འཛིན་གྱི་བཤད་པ་ཙམ་ལས་ཐུབ་བསྟན་ཡོངས་སུ་རྫོགས་པ་ཉམས་ལེན་དུ་ཁྱེར་ཤེས་པ་ཞིག་ཕར་ཞོག ཕྱོགས་ཙམ་གྱི་གོ་བ་ཆགས་པའང་དཀོན་པར་གྱུར།
ལྷག་པར་གླང་དར་གྱིས་བསྟན་པ་བསྣུབས་པའི་རྗེས་དེ་ནས་སྡོམ་པ་ལེན་པ་དང་། འཆད་ཉན་གྱི་རྒྱུན་ཆད། རབ་བྱུང་གི་རྟགས་རང་གིས་བླངས་ནས་ཤམ་ཐབས་གོང་བ་ཅན་གྱོན། མགོའི་སྐྲ་གཞན་བྲེགས་གཙུག་ཕུད་བཞག་པ་ལ་མིང་གནས་བརྟན་དགྲ་བཅོམ་ཟེར་བ་མང་པོ་བྱུང་ནས་སྐྱེ་བོའི་མཆོད་གནས་བྱེད། སྡོམ་པ་སྲུང་ཟེར་ནས་དབྱར་ཟླ་གསུམ་དུ་རྩ་བ་བཞི་སྟེ། སྲོག་གཅོད་དང་། མ་བྱིན་པར་ལེན་པ་དང་། མི་ཚངས་པར་སྤྱོད་པ། རྫུན་དུ་སྨྲ་བ་བཞི་སྲུང་སྟེ་གཙུག་ལག་ཁང་དུ་བསྡད་ནས་དབྱར་གནས་བྱེད། དེ་ནས་དགག་དབྱེ་སྟེ་དབྱར་གྲོལ་རྗེས་གང་ཡང་མི་སྲུང་བར་གྲོང་དུ་ཁྱིམ་ཐབ་བྱེད། སྔགས་པ་ཕལ་ཆེར་ཡང་གསང་སྔགས་རྒྱུད་སྡེའི་འཆད་ཉན་དང་ནང་གི་རྣལ་འབྱོར་སྒྲུབ་པ་ལ་མི་གཞོལ་བར་བོན་པོ་ལ་མིག་ལྟོས་བྱས་ཏེ། སྒྲུབ་གཞུང་ངག་འདོན་དུ་གྱེར་ནས་གྲོང་ཆོག་ཁོ་ན་བྱེད། དེ་ལ་མི་དར་མ་ཤི་ན་འབུམ། གཞོན་པ་ལ་ཉི་ཁྲི། བྱིས་པ་ལ་བརྒྱད་སྟོང་པ་འདོན། ད་ལྟའང་མདོ་དབུས་ཁམས་སོགས་སུ་གྲྭ་བ་དང་སྔགས་པ་ཚོས་གྲོང་དུ་སོང་ནས་གསང་སྔགས་ཀྱི་ཆོ་ག་དབྱངས་གྱེར་ནས་འདོན་པ་དང་། རྒྱལ་བའི་གསུང་རབ་ཀློག་པའི་མིང་ལ་གྲོང་ཆོག་ཞེས་པའི་ལུགས་སྲོལ་འདི་དུས་ནམ་གྱི་ཚེ་དར་བ་དང་། ཁུངས་གང་ཡིན་ད་དུང་དཔྱད་གཞིར་སྣང་ངོ་། ། གྲོང་ཆོག་ཞེས་པའི་ལུགས་སྲོལ་འདི་ཐུགས་ལ་མ་བབ་པར་སྔོན་བྱོན་མཁས་དབང་རྣམས་ཀྱིས་དགག་པ་མང་དུ་བཏང་ཡོད་པར་སོ་སོའི་བཀའ་འབུམ་རྣམས་སུ་ལན་གཅིག་མ་ཡིན་པར་མང་དུ་བཀོད་ཡོད།
ཡང་སྔགས་པ་འགའ་ཞིག་གིས་རྒྱུད་ཚིག་བློ་ལ་ཡོད་པ་རྣམས་ཡི་གེར་བྲིས་པར། བར་བར་གྱི་ཚིག་བརྗེད་ནས་མ་ཤེས་པ་རྣམས་ལ་རང་གིས་བློ་བཟོའི་བསླད་བཅུག བརྡ་ཆད་ཁ་ནས་གང་ཐོན་སྦྱར། ལ་ལས་རྒྱུད་ཀྱི་མིང་བཏགས་པའི་རྟོག་བཟོའི་ཡི་གེ་གྲོང་ཚིག་འབའ་ཞིག་གང་འདོད་དུ་བྲིས། ལ་ལས་རང་གི་ཆུང་མ་ལ་ཁྱོད་ཀྱིས་ང་ལ་ཆང་ཞིམ་པོ་བཟོས་དང་། ངས་རྒྱུད་པོ་ཏི་ལོངས་པ་ཞིག་རྩོམ་པ་ཡིན་ཟེར་བའང་བྱུང་།
རྒྱ་གར་ནས་ཨ་ཙརྱ་དམར་པོ་ཞེས་བྱ་བ་དང་། པཎྜི་ཏ་ཤམ་ཐབས་སྔོན་པོ་ཅན་བྱ་བ་ལ་སོགས་པ་འགའ་ཞིག་བྱུང་ནས་བུད་མེད་སྤྱོད་པ་ལ་སྦྱོར་བ་དང་། དགྲ་ལ་སོགས་པའི་སེམས་ཅན་གསོད་པ་ལ་སྒྲོལ་བ་ཞེས་སྦྱོར་སྒྲོལ་དུ་གྲགས་པའི་ཆོས་ལོག་དང་། གཞན་ཡང་སྔགས་ལ་སྙད་བཏགས་པའི་རྩིང་སྤྱོད་མང་པོ་ཞིག་དར་བར་བྱས། དེ་དག་གི་དབང་གིས་བསྟན་པ་རྣམ་དག་ཅིག་འཛིན་པ་ཉུང་ཞིང་ཆོས་ལོག་སྤྱོད་པ་མང་དུ་གྱུར།
དེ་ནས་མངའ་རིས་ཀྱི་རྒྱལ་པོ་ལྷ་བླ་མ་ཡེ་ཤེས་འོད་ཀྱིས་བོད་ཀྱི་བསྟན་པའི་གནས་ཚུལ་དེ་འདྲའི་རྙོག་འཛིངས་ཅན་དུ་གྱུར་པ་དེར་དགོངས་ནས། དང་པོར་ཡབ་མེས་ཀྱི་རིང་ལ་དམ་ཆོས་དབུ་བརྙེས་སྲོལ་བཏོད་དར་ཞིང་རྒྱས་པར་མཛད་པའི་ཕྱག་བཞེས་རྣམས་གཟིགས་པས་འཁོར་བ་ལ་སྐྱོ་བ་སྐྱེས་ནས། ཡབ་མེས་ཀྱི་གདུང་བསབ་པར་དགོངས་ཏེ་རྒྱལ་སྲིད་དཔོན་པོ་ལྷ་སྡེ་ལ་གཏད་ནས་རབ་ཏུ་བྱུང་། དམ་པའི་ཆོས་ཐེག་པའི་རིམ་པ་མཐའ་དག་གཟིགས་པས་སྔགས་དང་ཕ་རོལ་ཏུ་ཕྱིན་པ་གཉིས་ཆོས་ལུགས་འགལ་བར་གཟིགས་ནས་ཐེ་ཚོམ་སྐྱེས་ཏེ། འདི་གཉིས་གང་རུང་གཅིག་ཡིན་ཏེ་གཅིག་མ་ཡིན་ནམ། ཡང་ན་ཚིག་འགལ་ཡང་དོན་མི་འགལ་བ་ཡིན་ནམ་སྙམ་ནས་ཐེ་ཚོམ་གསལ་བའི་ཕྱིར། མངའ་རིས་སྐོར་གསུམ་ནས་གཞོན་ནུ་བློ་རབ་ཏུ་རྣོ་བ། དེ་ཡང་ལོ་བཅུ་ལོན་པ་རྣམས་བསགས་ནས་ཆོས་ཀྱི་ཚིག་འདི་ཙམ། དུས་འདི་ཙམ་ཚུན་ཆད་ལ་བློར་ཟུངས་ཤིག་ཅེས་བློ་སུ་རྣོ་བ་བརྟག་པས། བློ་ཤིན་ཏུ་རྣོ་བ་རབ་བདུན་རྙེད་ནས་ཡི་གེ་བསླབས། རབ་ཏུ་བྱུང་ནས་བྱིས་པ་བདུན་པོ་ལ་གཡོག་གཉིས་རེ་བཅས་ཉི་ཤུ་རྩ་གཅིག་ཁ་ཆེར་ཆོས་ཀྱི་སློབ་གཉེར་ལ་བརྫངས། ངྷམ་པཱ་ལ་སོགས་སྤྱན་འདྲེན་ཅི་ཐུབ་དང་། དེ་ལས་གཞན་པའི་པཎྜི་ཏ་བོད་ལ་ཕན་ཐོགས་པ་ཇི་ལྟ་བུ་འདུག་དྲིས་ལ་ཤོག་ཅེས་བྱས་ནས་བཏང་བས། མི་བཅུ་དགུ་རྒྱ་གར་ཚད་པ་ཆེ་བས་ཤི། ལོ་ཙཱ་བ་རིན་ཆེན་བཟང་བོ་དང་། ལོ་ཆུང་ལེགས་པའི་ཤེས་རབ་གཉིས་ལུས། བོད་ཀྱི་བསྟན་པ་ལ་ཞུ་དག་གཏོང་བའི་པཎྜི་ཏ་ཞིག་གདན་འདྲེན་མ་ཐུབ། དེ་ནས་ལྷ་བླ་མ་ཡེ་ཤེས་འོད་ཀྱིས་སླར་ཡང་བརྩོན་པ་བསྐྱེད་དེ་བོད་ཀྱི་བསྟན་པ་ལ་ཞུ་དག་གཏོང་བའི་ཆེད་དུ་འཕགས་ཡུལ་གྱི་པཎྜི་ཏ་ཆེན་པོ་ཇོ་བོ་རྗེ་ཨ་ཏི་ཤ་བོད་དུ་གདན་འདྲེན་པའི་དོན་དུ་གསེར་སྒྲུབ་པའི་ཕྱིར་མཐའ་འཁོབ་ཅིག་ཏུ་བྱོན་པས་གར་ལོག་གི་རྒྱལ་བོས་ཤེས་ཏེ་བཙོན་དུ་བཟུང་། ཁྱོད་རང་གི་རྒྱལ་ཁམས་མུ་སྟེགས་ལ་འགོད་ན་བྱ་དགའ་སྟེར། ཐ་ན་རྒྱུད་ཀྱི་སྐྱབས་འགྲོ་གཏོང་ན་བླུད་མ་མི་དགོས། གཞན་དུ་གསེར་ལུས་ཚད་དང་མཉམ་པ་མ་བྱུང་ན་མི་གཏོང་ཟེར་ཏེ། མཐར་ལྷ་བླ་མ་ཡེ་ཤེས་འོད་གར་ལོག་རྒྱལ་བོས་བཀྲོངས་སོ།།
རྩོམ་སྒྲིག་པ། ཚེ་རིང་རྒྱ་མཚོ།


text:
དེ་ཡང་གྲུབ་མཐའི་རྒྱལ་པོ་འཕྲུལ་ངག་གཡུང་དྲུང་བོན་གྱི་བསྟན་པའི་སྲོལ་འབྱེད་ས་གསུམ་ན་འགྲན་པའི་ཟླ་མ་མཆིས་པ་༧རྣམ་འདྲེན་རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་ཞེས་གྲགས་པའི་སྙན་པ་དཀར་པོ་སྲིད་གསུམ་ལས་བརྒལ་བ། མགོན་པོ་གང་གི་རིང་ལུགས་འཁྲུལ་བ་མེད་པ་གཞིར་བཟུང་ལོ་བསྟར་རེ་བཞིན་བོད་ཕྱི་ནང་གི་གཡུང་དྲུང་བོན་གྱི་དགོན་སྡེ་ཁག་གང་སར་ཁྲོ་ཕུར་དགུ་གཏོར་ཆེན་མོ་ཚོགས་སྲོལ་ཡོད་པ་ལྟར། རྩོམ་ཡིག་འདིའི་འཕྲོ་ཀློག » »
1,618 total views, no views today
གཡས་སྐོར་གཡོན་སྐོར་ཙམ་གྱིས་ཁྱད་པར་ལས་དོན་ལ་བཀའ་བན་བོན་གཉིས་ཀ་དང་། ཕྱི་ནང་གི་ཁྱད་པར་མེད་པ་ཚང་མས་གཡུང་དྲུང་ཞེས་པའི་ཕྱག་མཚན་རྒྱུན་ལྡན་དུ་བཀོལ་སྤྱོད་བྱེད་བཞིན་འདུག་ནའང་། དེ་དག་གི་མཚོན་དོན་གང་ཡིན་གཞན་སྡེའི་གཞུང་ལུགས་ཁག་ལས་གསལ་པོར་མ་མཇལ། འོན་ཀྱང་གཡུང་དྲུང་བོན་གྱི་ལུགས་ལ་གཡུང་དྲུང་གཡས་སྐོར་འདི་ཡི་མཚོན་དོན་ཤིན་ཏུ་ཟབ་པར་སྣང་བ་འདི་ལྟ་སྟེ། གསང་ཆེན་མ་རྒྱུད་ཐུགས་རྗེ་ཉི་མའི་གཞུང་སྤྱིའི་དགོངས་དོན་མདོར་དྲིལ་བའི་དབང་དུ་བྱས་ན། རྩོམ་ཡིག་འདིའི་འཕྲོ་ཀློག » »
3,136 total views, 3 views today
གྲུབ་མཐའི་རྒྱལ་པོ་འཕྲུལ་ངག་གཡུང་དྲུང་བོན་གྱི་བསྟན་པའི་སྲོལ་འབྱེད་ས་གསུམ་ན་འགྲན་པའི་ཟླ་མ་མཆིས་པ་༧རྣམ་འདྲེན་རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་ཞེས་གྲགས་པའི་སྙན་པ་དཀར་པོ་སྲིད་གསུམ་ལས་བརྒལ་བ། མགོན་པོ་གང་གི་རིང་ལུགས་འཁྲུལ་བ་མེད་པ་གཞིར་བཟུང་ལོ་བསྟར་རེ་བཞིན་བོད་ཕྱི་ནང་གི་གཡུང་དྲུང་བོན་གྱི་དགོན་སྡེ་ཁག་གང་སར་ཁྲོ་ཕུར་དགུ་གཏོར་ཆེན་མོ་ཚོགས་སྲོལ་ཡོད་པ་ལྟར། རྩོམ་ཡིག་འདིའི་འཕྲོ་ཀློག » »
1,427 total views, no views today
ཁྱུང་གི་རིགས་རུས་ཀྱི་མཆེད་ཁུངས་དང་དེ་འབྲེལ་གྱི་ལྷ་སྒྲུང་ལ་དཔྱད་པ།
བོད་ཀྱི་ཤེས་རིག་ཞིབ་འཇུག་ཁྲོད་དུ་ཞང་ཞུང་གི་མི་རྒྱུད་དམ་ཡ་ཐོག་བོད་ཀྱི་མི་རྒྱུད་གང་ནས་མཆེད་པའི་སྐོར་གླེང་སྐབས་ཁྱུང་གི་ཐ་སྙད་འདི་མང་དུ་འབྱུང་གི་ཡོད་ཅིང་། དེ་ལས་འཕྲོས་པའི་ཁྱུང་གི་མཚོན་དོན་དང་དེ་འབྲེལ་གྱི་ལྷ་སྒྲུང་སྣ་ཚོགས་པ་ཞིག་བྱུང་ཡོད་པ་ནི་ཁྱུང་གི་སྤྱན་འདྲེན་ཞེས་པའི་དམངས་ཁྲོད་ཀྱི་གཏོ་གཞུང་དག་དང་། ཁྱུང་རབས་མི་འདྲ་བ་ཁག་གིས་གསལ་བཤད་བྱས་ཡོད། རྩོམ་ཡིག་འདིའི་འཕྲོ་ཀློག » »
1,311 total views, no views today
རྗེ་བཙུན་དགེ་བཤེས་ནམ་མཁའ་ཚུལ་ཁྲིམས་རིན་པོ་ཆེ།
སྐབས་འདིར་རྒྱལ་ཁབ་ཕྱི་ནང་གི་འགྲུལ་མགྲོན་རྣམས་ཀྱིས་ཁྲོ་མཆོག་དབལ་གསས་རྔམ་པ་ཞེས་བྱ་བའི་ཡེ་ཤེས་ཀྱི་ལྷ་འདིའི་བྱུང་ཁུངས་དང་ལོ་རྒྱུས་ཇི་ལྟར་ཞེས་འདྲི་ན། ལྷ་དེ་དག་གི་རྒྱུ་མཚན་མདོ་ཙམ་གླེང་བ་ལ་ཁོང་རྣམས་ཉན་པར་བཞེད་ན། ངས་བཤད་པར་བྱ་སྟེ། ༧ དེ་ཡང་སྔོན་བསྐལ་པ་དང་པོའི་དུས་ན་ཕྱི་སྣོད་ཀྱི་འཇིག་རྟེན་མས་ནས་ཡར་ཆགས། ནང་བཅུད་ཀྱི་སེམས་ཅན་ཡས་ནས་མར་ཆགས་པའི་སྐབས་དེར། ལྷ་གར་རྟེན་གསུམ་དང༌། མི་སྨྲ་གཤེན་གསུམ་བདེ་ཞིང་སྐྱིད་ལ། དགེ་བའི་ལས་སྤྱོད་དར་ཞིང་རྒྱས་སོ།། ༧ དམུ་བདུད་བཙན་གསུམ་དང༌། འདྲེ་སྲིན་བྱུར་གསུམ་ནི་སྡུག་ཅིང་བསྔལ་ཏེ་མི་བདེ་བའི་སྐབས་སུ་ལྷ་གར་ལ་སོགས་ཀྱི་བསྟན་པ་ནི་མགོ་ཅེ་དམའ། དམུ་བདུད་ལ་སོགས་ཀྱི་སྲིད་པ་ནི་མགོ་ཅེ་མཐོ་རུ་སོང་སྟེ། གཅིག་གིས་གཅིག་ལ་གནོད་པ་དང༌། རྩོམ་ཡིག་འདིའི་འཕྲོ་ཀློག » »
1,457 total views, no views today
གཙང་ཚ་དགེ་བཤེས་གཡུང་དྲུང་གཙུག་ཕུད།
ཡིན་ལུགས་མ་བཅོས་སྤྲོས་བྲལ་བོན་གྱི་སྐུ། །སྣང་བ་མ་འགག་ཕུན་ཚོགས་རྫོགས་པའི་སྐུ། །ཤར་ཚུལ་མ་འདྲེས་སྣ་ཚོགས་སྤྲུལ་པའི་སྐུ། །སྐུ་གསུམ་བདག་ཉིད་གཤེན་རྒྱལ་ཞབས་ལ་འདུད། །མཐའ་ཡས་མ་རྣམས་སྲིད་པའི་རྒྱ་མཚོ་ལས། །སྒྲོལ་བའི་གཟིངས་ཆེན་སྤང་སྒྱུར་གྲོལ་གསུ་སྡེ། །འཛིན་སྐྱོང་སྤེལ་མཛད་མཁན་སློབ་ཉི་ཟླ་ཟུང་། །མགོན་ཁྱེད་སྲིད་མཐའི་བར་དུ་བཞུགས་པར་གསོལ། །མདོ་སྔགས་སེམས་གསུམ་གདམས་པའི་མཚོ་ཆེན་ལ། །བདག་བློ་ཙ་མོས་གཏིང་ཚད་མི་དཔོག་ཀྱང་། །ཐོས་བསམ་ཡུན་དུ་བྱས་པའི་འདབ་ཟུང་གིས། །ཅི་དགར་འཁྱུག་པའི་ཉམས་འགྱུར་ཅུང་ཞིག་སྟོན། ། རྩོམ་ཡིག་འདིའི་འཕྲོ་ཀློག » »
1,563 total views, no views today
ཕྱི་ལོ་ ༢༠༡༥ ཟླ་བ་ ༦ ཚེས་ ༡༠ ཉིན་སྨན་རིའི་དགེ་བཤེས་ཚེ་དབང་དངོས་གྲུབ་ལགས་ཀྱིས་༧གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བཞི་པའི་སྟེང་ལ་ཆེད་དུ་དཔྱད་གཏམ་གནང་བའི་བོན་ལུགས་ལྟར་གྱི་ལས་རྒྱུ་འབྲས་ཀྱི་རྣམ་གཞག་སྐོར་གྱི་ནང་དོན་གནད་བསྡུས། རྩོམ་ཡིག་འདིའི་འཕྲོ་ཀློག » »
2,465 total views, no views today
གསང་བ་གསང་ཆེན་མཐར་ཐུག་སྐུ་ལ་གུ་དུན་ཧྲུན། མཁའ་འགྲོ་མ་སྒྱུ་མ་ཆེན་མོ་ལ་གུས་པར་བཏུད་དེ། གསང་སྔགས་རྒྱལ་པོ་མ་རྒྱུད་ཐུགས་རྗེ་ཉི་མ་ལས། ལམ་དྲུག་ཁྲིད་བརྒྱད་དོན་གྱི་གནད། ཐབས་ལམ་དུ་ཁྱེར་བས་ལམ་གྱི་སྲོག་ཤིང་འཛུགས། རྨི་བ་ལམ་དུ་ཁྱེར་བས་ལམ་གྱི་ཉམས་ཚོད་ཉུལ། གཉན་པ་ལམ་དུ་ཁྱེར་བས་ལམ་གྱི་རྡེང་༼གདེང༽ཆེན་བཅའ། འཕེན་པ་ལམ་དུ་ཁྱེར་བས་ལམ་གྱི་སྐྱེལ་མ་བྱེད། འཆི་བ་ལམ་དུ་ཁྱེར་བས་ལམ་གྱི་སུན་མ་བཅའ། གཉིད་པ་ལམ་དུ་ཁྱེར་བས་ལམ་གྱི་རྒྱུན་ཐག་བསྲིང་། དེ་ལྟར་ལམ་གྱི་ངོ་བོ་དྲུག་བསྒོམ་པ་ལས། འདིར་ལམ་དྲུག་གི་དང་པོ་ཐབས་ལམ་དུ་ཁྱེར་བ་རྩ་རླུང་གཏུམ་མོ་བདེ་དྲོད་སྤར་བ་དང་། གག་ཆེན་བཅུ་དྲུག་བསལ་བའི་འཁྲུལ་འཁོར་རྣམས་སོ། །ལམ་གཉིས་པ་རྨི་བ་ལམ་ལམ་དུ་ཁྱེར་བ་ལ། བདག་ཉིད་ཐིག་ལེ་ཡེ་ཤེས་གསལ་བའི་མཆོག། ཅེས་བྱ་བ། བདག་ཉིད་ཐིག་ལེ་ལ་དོན་ལྔས་བསྟན་ཏེ། རྩོམ་ཡིག་འདིའི་འཕྲོ་ཀློག » »
2,704 total views, no views today
ཀུན་བཟང་རང་གྲོལ་རྟོགས་པ་ཆེ་ལ་ཕྱག་འཚལ་ནས། །
མཁས་པར་ཐེག་པ་ཀུན་སྦྱངས་དྲན་པ་ནམ་མཁའ་ཡིས། །
དོན་བསྡུས་རྩ་བའི་གནད་བཀྲོལ་རྗེས་འཇུག་དོན་དུ་གསུངས། །
འགལ་འཁྲུལ་ཡིད་དམ་བཀའ་སྲུང་རྣམས་ལ་བཟོད་པར་གསོལ། །
ཕྱག་འཚལ་ཆེ་བ་བརྗོད་ཅིང་མཚན་དོན་བསྟན་པ་དང་། །
བཀའ་དང་བརྟེན་དོན་ལུང་དང་བཤད་ཐབས་རྣམ་གསུམ་དང་། །
གཞི་སོགས་དཔེ་དོན་གཏན་ཚིགས་གསུམ་དང་རྒྱུ་མཚན་དང་། །
བཤད་ཐབས་བདུན་བཞི་སེམས་དོན་བཅུ་བདུན་ལ་བཅད་དང་། །
ཐེག་པ་ཕྱི་ནང་གཉིས་ཀྱི་དབྱེ་བ་རྒྱུ་འབྲས་དགུ། ། རྩོམ་ཡིག་འདིའི་འཕྲོ་ཀློག » »
1,819 total views, no views today
༄༅། །སྣང་སྲིད་སྣོད་བཅུད་ཐམས་ཅད་ཀུན། །ཀུན་ཀྱང་རྒྱལ་བའི་དཀྱིལ་འཁོར་ལ། །དག་པར་མ་གྱུར་གང་ཡང་མེད། །དག་གྱུར་ལྷ་ལ་ཕྱག་འཚལ་ལོ། །འོན་ཀྱང་སེམས་ཅན་འཁྲུལ་དབང་གིས། །ལྷ་མིའི་སྤྱོད་ཚངས་མ་དག་ཅེས། །གཙང་མ་ཚན་གྱིས་དག་པར་བྱེད། །དེ་ཡང་དང་པོ་ཁྲུས་ཀྱིས་བཀྲུས་ལ་འདི་སྐད་དོ། །ཨཱོྃ་ཁྲོ་རྒྱལ་ཆེན་པོའི་སྐུ་མཆོག་གིས། །སྐྱོན་གྱི་གངས་རི་རྩེ་བཅོམས་ནས། །དག་ཅིང་གཙང་མར་བཤམས་པ་ཡི། །བག་ཆགས་སྒྲིབ་སེལ་ཚན་ཆབ་འདིས། །སྟེང་གི་ལྷ་ཡང་གཙང་བར་བྱ། །འོག་གི་ཀླུ་ཡང་གཙང་བར་བྱ། །བར་གྱི་གཉན་ཡང་གཙང་བར་བྱ། །གདན་ཁྲི་རྣམས་ཀྱང་གཙང་བར་བྱ། །ཆས་གོས་རྣམས་ཀྱང་གཙང་བར་བྱ། །ཡོ་བྱད་རྫས་རྣམས་ཀུན་ཀྱང་གཙང་གྱུར་ཅིག ། ཨཱོྃ་ཤུདྷོ་ཀུ་ཤུདྷོ་གཙང་ས་ལེ་སང་ངེ་ཡེ་སྭཧཱ། ཅེས་ཁྲུས་གསོལ། དེ་ནས་སྤོས་བསང་ནི། ཨཱོྃ་ཁྲོ་རྒྱལ་ཆེན་པོའི་སྐུ་མཆོག་གིས། །རི་རྒྱལ་རྩེ་ལ་ནགས་ཚལ་བཅུད། །དག་ཅིང་གཙང་མར་བཤམས་པ་ཡི། །དྲི་ཞིམ་ངད་ལྡན་ཡིད་འོང་སྤོས། །སྟེང་གི་ལྷ་ཡང་བསང་བར་བྱ། །འོག་གི་ཀླུ་ཡང་བསང་བར་བྱ། །བར་གྱི་གཉན་ཡང་བསང་བར་བྱ། །གདན་ཁྲི་རྣམས་ཀྱང་བསང་བར་བྱ། །ཆས་གོས་རྣམས་ཀྱང་བསང་བར་བྱ། །ཡོ་བྱད་རྫས་རྣམས་ཀུན་ཀྱང་བསང་གྱུར་ཅིག ། ཨཱོྃ་ཞིམ་ཞིམ་གྲམ་གྲམ་བུན་ནེ་ཐིམ་ཐིམ་ཡེ་སྭཧཱ། ཅེས་སྤོས་ཀྱིས་བསང་ངོ༌། ། རྩོམ་ཡིག་འདིའི་འཕྲོ་ཀློག » »
1,655 total views, no views today


text:
བོད་ཡིག་བརྡ་འཕྲིན་ལག་རྩལ་དྲ་བའི་འཕྲིན་གཏོང་བ་བསོད་ནམས་ཟླ་བ། ཉེ་སྔོན་ངས་ཚོད་ལྟ་ཞིག་བྱས་པའི་བརྒྱུད་ཤེས་གསལ། གུ་གུལ་ཡིག་ཆ་བཟོ་ས་ Google Document ནང་བོད་ཡིག་གཟུགས་རིས་ངོས་འཛིན་བྱེད་ཐུབ་པ་ཧ་གོ་བྱུང་། གཟུགས་རིས་ངོས་འཛིན་ཐུབ་ཐབས་ཀྱི་ལག་རྩལ་དེ་ལ་དབྱིན་ཡིག་ཐོག་ OCR (Optical Character Reader) ཟེར་བ་དང་། དེ་ནི་ཤོག་ངོས་དང་དཔར་དུ་བཏབས་པའི་ཡིག་རིགས་རྣམས་གློག་ཀླད་ཀྱིས་ངོས་འཛིན་ཐུབ་པ་དང་། ངོས་འཛིན་ཐུབ་རྗེས་ཡིག་འབྲུ་དེ་དག་གློག་ཀླད་ཀྱིས་བསྐྱར་ཏུ་ཡིག་བཏགས་བྱེད་རོགས་བྱེད་པའམ། ཡིག་བསྒྱུར་ཐད་ཀར་བྱེད་རོགས་བྱེད་པ། ཡང་ན་ངོས་འཛིན་བྱས་རྗེས་ཡིག་འབྲུ་རྣམས་སྒྲ་ལྡན་དུ་བསྒྱུར་བ་སོགས་བཀོལ་སྤྱོད་སྣ་ཚོགས་བྱེད་རྒྱུ་ཡོད།
དེ་སྔ་བོད་ཡིག་ཅན་གྱི་མཉེན་ཆས་འགའ་ཤས་མཐོང་ཡང་དེ་དག་བེད་སྤྱོད་བྱེད་སྟངས་ཀྱི་ལམ་སྟོན་གསལ་པོ་མེད་པ་དང་། མཉེན་ཆས་སྒྲིག་འཇུག་ལེགས་པོ་བྱུང་ཡང་མི་འགྲོ་བའི་གནས་སྟངས་མང་པོ་ཆགས་ཡོད། བོད་ཡིག་གཟུགས་རིས་ངོས་འཛིན་མཉེན་ཆས་ལེགས་གྲས་གཅིག་གཉིས་ཤིག་བཟོས་ཡོད་བཟོ་འདུག་ཀྱང་དེ་དག་རག་དཀའ་བ་དང་། རིན་གོང་ཆེ་བ། བེད་སྤྱོད་བྱེད་སྐབས་སྔོན་འགྲོའི་ཆ་རྐྱེན་དང་། གྲ་སྒྲིག་མི་ཉུང་བ་ཞིག་བྱེད་དགོས་པ་སོགས་བེད་སྤྱོད་གཏོང་བདེ་པོ་ཞིག་མ་མཐོང་།
Tibetan OCR ཡང་ན་བོད་ཡིག་གཟུགས་རིས་ངོས་འཛིན་མ་ལག་དེའི་ཁེ་ཕན་ཆེ་ཤོས་ནི། སྔ་མ་བཤེར་འབེབ་ (Scanned) བྱས་པ་དང་དཔར་དུ་བཏབས་པའི་ཡིག་ཆ་དང་དཔེ་ཆ་དེ་དག་གི་ཡིག་འབྲུ་རེ་རེ་བཞིན་གློག་ཀླད་ཀྱིས་ངོས་འཛིན་བྱེད་ཐུབ་པ་དང་། ཕྱི་ནང་གི་ཉམས་ཞིབ་བྱེད་མཁན་སུ་འདྲ་ཞིག་ལ་ཡང་ཡིག་བཏགས་བྱས་མེད་པའི་དཔེ་ཆའི་ནང་འཚོལ་བཤེར་བྱེད་ཐུབ་པ་ཆགས་ཀྱི་ཡོད། དགོས་གལ་བྱུང་ན་དཔར་བཏབས་བཞག་པའི་ཡིག་ཆ་རྣམས་ unicode ཐོག་གཏག་རོགས་བྱེད་ཀྱི་རེད། དེ་ནི་མི་ཞིག་གིས་ཟླ་བ་གཅིག་ལ་ཡིག་བཏགས་བྱེད་དགོས་པའི་དཔེ་ཆ་ཞིག་ཉི་མ་ཁ་ཤས་ནང་ཚར་ཐུབ་པ་ཞིག་ཡོང་ཐུབ།
དབྱིན་ཡིག་དང་རྒྱ་ཡིག་སོགས་ OCR བྱེད་ཐུབ་པ་ནི་ལོ་བཅུ་ཕྲག་མང་པོའི་སྔོན་ནས་ཡོད་པ་དང་། དེ་དག་གི་གཟུགས་རིས་ངོས་འཛིན་ཐུབ་པའི་སྤུས་ཚད་ནི་ཧ་ཅང་མཐོ་བ་མ་ཟད། བཀོལ་སྤྱོད་བྱེད་སྟངས་རྣམ་པ་སྣ་ཚོགས་དང་། ཡར་རྒྱས་ཞེ་དྲག་ཕྱིན་ཡོད། འོན་ཀྱང་བོད་ཡིག་ OCR ནི་ད་དུང་ཡང་ལེགས་པོ་ཞིག་བཟོ་ཐུབ་མེད། གང་ལྟར་བོད་ཡིག་གཟུགས་རིས་ངོས་འཛིན་མ་ལག་དེ་གལ་འགང་ཤེས་མཁན་དང་། ལག་རྩལ་དེ་བེད་སྤྱོད་བྱེད་འདོད་ཡོད་མཁན་ཚོར་ཐབས་ཤེས་གཞན་ཞིག་ཡོད་ནི། གུ་གུལ་ཡིག་ཆ་(google document) ཐོག་ཚོད་ལྟ་བྱེད་རྒྱུ་དེ་ཡིན། གུ་གུལ་ཡིག་ཆའི་ཐོག་སྐད་རིགས་སྣ་ཚོགས་ཐད་ཀར་ OCR བྱེད་རྒྱུ་ཡོད། དེའི་ནང་བོད་ཡིག་ལྟ་ཚོད་ཞིག་བྱེད་དུས་གང་ལ་གང་འཚམས་ཡག་པོ་ཡོང་གི་འདུག
བྱེད་སྟངས་ནི་གཤམ་གསལ།
བོད་ཡིག་ཡོད་པའི་འདྲ་དཔར་རམ་ PDF གང་རུང་གུ་གུལ་གསོག་སྡེར་ (google drive) ཐོག་འཇོག་དགོས། དེ་ནས་ཡིག་ཆའི་ཐོག་ཙི་ཙི་གཡས་རྡེབ་དང་། འདེམས་གའི་ནང་ Open with google doc ལ་བསྣུན།
ཡིག་ཆ་གསར་པ་ཞིག་ཁ་འབྱེད་ངེས། ཡིག་ཆ་དེ་ཁ་འབྱེད་རྒྱུར་དུས་ཚོད་སྐར་ཆ་འགའ་ཤས་འགོར་སྲིད། ཇི་ཙམ་འགོར་མིན་ནི་གཙོ་བོ་ནང་དོན་མང་ཉུང་ལ་རགས་ལས་ཡོད།
ཡིག་ཆ་གསར་པའི་ནང་གཟིགས་ན། ཡིག་རིགས་ངོས་འཛིན་ཐུབ་པ་རྣམས་ Unicode རྣམ་པའི་ཐོག་ཡིག་བཏགས་བརྒྱག་ཡོད
བརྙན་ཟློས་ལ་གཟིགས།
བརྙན་ཟློས་ལ་གཟིགས་མ་ཐུབ་ན་འདིར་བསྣུན། http://v.qq.com/page/n/w/c/n0178anzkwc.html
བོད་ཡིག་གཟུགས་རིས་ངོས་འཛིན་ལེགས་པོ་བྱུང་མིན་གཙོ་བོ་གཞི་ཁ་ཤས་ལ་རགས་ལས། དེ་དག་ནི།
ཡིག་ཆ་(དཔར) དེ་གསལ་ལོས་དང་།
ཡིག་གཟུགས་ཆེ་ཆུང་།
ཤོག་ངོས་ཚོན་ཁྲ་ཅན་ཡིན་མིན།
ཡིག་གཟུགས་དབུ་ཅན་དང་དབུ་ཅན་གང་ཞིག་ཡིན་མིན་སོགས་ཀྱི་ཁྱད་པར་ཡོང་གི་འདུག
ཚོད་ལྟའི་ཉམས་མྱོང་།
ཐབས་ཤེས་དེ་སྤྱད་པའི་སྐབས་གལ་ཏེ་ཡིག་ཆ་ཨ་མའི་ནང་ཡོད་པའི་བོད་ཡིག་ཡིག་གཟུགས་དེ་ Himalaya དང་ Monlam Uni Oucan1, 2, 3, san serif , Qomolangma-Ouchen Sarchung བཅས་དང་འདྲ་བའི་ཡིག་གཟུགས་ཡིན་ན། གཟུགས་རིས་ངོས་འཛིན་གྱི་བརྒྱ་ཆ་ 90% ནས་ 98% བར་ཟིན་གྱི་འདུག །དེ་ལྟར་ལབ་དུས། ཉེ་སྔོན་ལོ་གྲངས་ལྔ་དང་བཅུའི་ནང་བཟོས་པའི་དཔེ་དེབ་དང་། གསར་ཤོག །གསར་དེབ་སོགས་ unicode ཐོག་ཐད་ཀར་འཕབ་ཐུབ་པ་དང་བརྒྱ་ཆ་ཡང་མཐོ་པོ་རེད་འདུག
དབུ་ཅན་མ་ཡིན་པའི་ཡིག་གཟུགས་དབུ་མེད་དང་འབྲུག་རྩ་འཁྱུག་སོགས་ཐབས་ཤེས་འདི་སྤྱད་ན་ཡོང་གི་མིན་འདུག
ཡིག་ཆ་ཨ་མའི་རྒྱབ་ལྗོངས་ཚོན་ཁྲ་ཡོད་པ་ལས། ཚོན་ཁྲ་ཅི་ཡང་མེད་པའི་ངོས་དཀར་པོ་ཡིན་ན། གཟུགས་རིས་ངོས་འཛིན་ལེགས་པ་ཡོང་གི་འདུག
དཔར་བཏབས་བཞག་པའི་ཡིག་ཆ་ཞིག་ཡིན་ན། ཀྱག་ཀྱོག་དང་ངོས་སྙོམས་པོ་མེད། དེར་བརྟེན་གཟུགས་རིས་ངོས་འཛིན་ཡག་པོ་ཡོང་མི་སྲིད་སྟབས་གཟུགས་རིས་ངོས་འཛིན་ལེགས་པོ་ཐུབ་ཐབས་སུ་སྔོན་ལ་ Photoshop ནང་བཟོ་སྒྲིག་ཏོག་ཙམ་གནང་རྗེས། ཚོད་ལྟ་བྱས་ན་ཁྱད་པར་ཆེན་པོ་འགྲོ་གི་འདུག


text:
ཨ་རིའི་འགྲེམས་སྟོན་ཁང་ཞིག་གིས་རིན་གོང་ཨ་སྒོར་ས་ཡ་ ༤།༥ ཡིན་པའི་རྒྱ་དམག་གི་འབག་སྐུ་ཞིག་གི་གཡོན་ལག་མཐེ་བོང་རྐུན་ལ་ཤོར་ཡོད་འདུག
དེ་རིང་རྒྱལ་སྤྱིའི་བརྒྱུད་ལམ་ཁག་གིས་གནས་ཚུལ་སྤེལ་བ་ལྟར་ན། ཉེ་སྔོན་ཨ་རིའི་གྲོང་ཁྱེར་ཧྥི་ལ་ཌིལ་ཧྥི་ཡའི་ཧྥི་རན་ཁི་ལིན་(Franklin)ཤེས་ཡོན་ལྟེ་གནས་ཁང་གི་འགྲེམས་སྟོན་ཞིག་གི་ཐོག ལོ་ངོ་ ༢༠༠༠ ལྷག་གི་ལོ་རྒྱུས་ལྡན་ཞིང་རིན་གོང་ཨ་སྒོར་ས་ཡ་ ༤།༥ ཡིན་པའི་རྒྱ་ནག་གོང་མ་ཆིན་ཧྲི་ཧྥང་(Qin Shi Huang)སྐབས་ཀྱི་དམག་མིའི་འབག་སྐུ་ཞིག་གི་གཡོན་ལག་མཐེ་བོང་རྐུན་ལ་ཤོར་ཡོད་པ་དང་། ཉེན་རྟོག་པས་བརྙན་ལེན་པར་ཆས་ནང་ཞིབ་བཤེར་བྱས་ཏེ། ལོ་ ༢༤ ཡིན་པའི་སྐྱེས་པ་མ་ཁེལ་རོ་ཧ་ན་(Michael Rohana)ཟེར་བ་ཞིག་བཟུང་ནས་འབག་སྐུའི་མཐེ་བོང་ཚུར་རག་པ་མ་ཟད། ཉེས་ཆད་བཅད་ཡོད་ཀྱང་། ཕྱིས་སུ་གཏའ་དངུལ་འོག་ཀློད་གྲོལ་བཏང་ཡོད་པར་བརྟེན། རྒྱ་ནག་གཞུང་ནས་ཉེས་ཅན་དེར་ཁྲིམས་ཆད་ལྕི་མོ་འབབ་ཀྱང་ཨ་རིའི་གཞུང་ནས་ཀློད་གྲོལ་བཏང་བར་ངོ་རྒོལ་བྱེད་ཀྱི་ཡོད་པ་མ་ཟད། རྒྱ་ནག་ཧྲན་ཞི་གནའ་བོའི་ཤུལ་བཞག་རིག་གནས་སྲུང་སྐྱོབ་ལྟེ་གནས་ཁང་གིས་ཆེད་མཁས་མི་སྣ་གཉིས་ཨ་རིར་མངགས་གཏོང་བྱས་ཏེ། འབག་སྐུའི་གནས་སྟངས་སོགས་ལ་ཞིབ་འཇུག་ནན་མོ་བྱས་རྗེས། ཨ་རིའི་ཤེས་ཡོན་ལྟེ་གནས་ཁང་དེས་སྐྱིན་ཚབ་མི་ཉུང་བ་ཞིག་སྤྲོད་དགོས་སྐོར་བརྗོད་ཀྱི་ཡོད་འདུག
རྒྱ་ནག་གི་ལས་བྱེད་ཅིག་གིས། རྒྱ་ནག་ཧྲན་ཞི་གནའ་བོའི་ཤུལ་བཞག་རིག་གནས་སྲུང་སྐྱོབ་ལྟེ་གནས་ཁང་ནས་གོང་མ་ཆིན་ཧྲི་ཧྥང་སྐབས་ཀྱི་དམག་གི་འབག་སྐུ་ཁག་འདས་པའི་ལོ་ངོ་ ༤༠ ལྷག་གི་རིང་རྒྱལ་སྤྱིའི་འགྲེམས་སྟོན་ཁང་ ༢༦༠ ཙམ་ཞིག་གི་ཐོག་འགྲེམས་སྟོན་བྱས་ཡོད་ཀྱང་། ད་བར་གནས་ཚུལ་འདིི་རིགས་བྱུང་མྱོང་མེད། ཅེས་བརྗོད་ཡོད་པ་དང་། ཉེས་སྔོན་གྱི་འགྲེམས་སྟོན་ཐོག་རྒྱ་ནག་གཞུང་གིས་ཨ་རིའི་ཧྥི་རན་ཁི་ལིན་ཤེས་ཡོན་ལྟེ་གནས་ཁང་ལ་དམག་མིའི་འབག་སྐུ་ ༡༠ བུ་ལོན་ཐོག་གནས་སྐབས་རིང་གཡར་ཡོད་འདུག
བརྙན་ལེན་པར་ཆས་ལས་ཤེས་རྟོགས་བྱུང་བ་ལྟར་ན། མ་ཁེལ་ཟེར་བའི་ཕོ་གསར་དེ་འགྲེམས་སྟོན་ཁང་གི་ནང་དུ་འཛུལ་ཏེ། དམག་མིའི་འབག་སྐུ་ཞིག་དང་ལྷན་དུ་པར་ཞིག་བརྒྱབས་ཡོད་པ་དང་། དེ་ནས་ཁོས་འབག་སྐུའི་གཡོན་ཕྱོགས་ནས་མཐེ་བོང་བཀོག་སྟེ་ཕྱིན་པ་ཡོད་འདུག མ་ཁེལ་གྱིས་འབག་སྐུའི་མཐེ་བོང་རྩིས་སྤྲད་ཡོད་ཀྱང་། འགྲེམས་སྟོན་ཁང་ཞིག་དང་། རྒྱལ་ཁབ་གཉིས་བར་སྐྱེལ་འདྲེན་བྱས་ཡོང་བའི་ཅ་དངོས་བཅག་པ་དང་བརྐུས་བར་ཉེས་ཆད་བཅད་ཡོད་འདུག
རྒྱ་ནག་གི་དམག་མིའི་འབག་སྐུ་དེ་དག་ནི་སྤྱི་ལོ་སྔོན་གྱི་ལོ་ ༢༠༩ ནང་སྟེ། རྒྱ་ནག་གི་རྒྱལ་རྒྱུད་ཐོག་མ་ཆིན་ཧྲི་ཧྥང་གི་སྐབས་བྱུང་ཞིང་། སྐབས་དེར་གོང་མ་ཆིན་ཧྲི་ཧྥང་གིས་རང་ཉིད་འདས་གྲོངས་སུ་ཕྱིན་རྗེས་རྒྱལ་ཁང་སྲུང་ཕྱིར་ངལ་རྩོལ་མི་མང་འབུམ་ ༧ ལྷག་ལ་ལས་བཀོད་བྱས་ཏེ། དམག་གི་འབག་སྐུ་སྟོང་ ༨ ལྷག་དང་། ཤིང་རྟ་འཁོར་ལོ་ ༡༣༠། དེ་བཞིན། སྤྱིར་བཏང་གི་ཞོན་རྟ་ ༥༢༠ དང་། དམག་རྟ་ ༡༥༠ བཅས་ཡོད་པའི་བང་སོའི་སྒྱུ་རྩལ་ཁང་ཞིག་བཟོས་ཡོད་པ་དང་། དེ་ནས་ཕྱི་ལོ་ ༡༩༧༤ ལོར་ཧྲན་ཞི་ཞིང་ཆེན་གྱི་ཞིང་པ་ཁག་ཅིག་གིས་ལོ་རྒྱུས་ཀྱི་ཀྱོག་མཚམས་ནས་བོར་བརླག་ཏུ་ཕྱིན་པའི་རྒྱལ་པོ་ཆིན་ཧྲི་ཧྥང་གི་བང་སོ་དང་། དེའི་སྒྱུ་རྩལ་ཁང་སོགས་རྙེད་སོན་བྱུང་སྟེ་རྒྱལ་ཁབ་ཀྱི་ཤུལ་བཞག་རིག་གནས་སྲུང་སྐྱོབ་ཀྱི་ཁོངས་སུ་བཀག་ཉར་བྱེད་ཀྱི་ཡོད་འདུག
གསར་འགོད་པ། སྐལ་བཟང་སྦྱིན་པ།


text:
༄༅། །ཕྱི་ལོ་ ༢༠༡༨ ཟླ་ ༡ ཚེས་ ༣༡ ཉིན་གྱི་སྔ་དྲོ་ཆུ་ཚོད་ ༡༡ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་ལྷོ་ཕྱོགས་ཁུལ་དང་ཝ་ར་ན་སི། དེ་བཞིན་གནས་མཆོག་རྡོ་རྗེ་གདན་བཅས་སུ་མཛད་འཕྲིན་རྒྱ་ཆེར་བསྐྱངས་གྲུབ་སྟེ་རྒྱ་གར་གྱི་རྒྱལ་ས་ལྡི་ལི་ནས་མཁའ་ལམ་བརྒྱུད་ཀང་ར་གནམ་ཐང་དུ་༸ཞབས་སོར་འཁོད་པ་དང་། སྐབས་དེར་བོད་མི་མང་སྤྱི་འཐུས་ཚོགས་གཙོ་མཆོག་དང་ཆོས་རིག་བཀའ་བློན་མཆོག་རྣམ་གཉིས་ཀྱིས་ཀང་ར་གནམ་ཐང་དུ་ཕེབས་བསུ་ཞུས་ཡོད་པ་དང་། རྡ་རམ་ས་ལའི་བཞུགས་སྒར་དུ་ཆིབས་བསྒྱུར་བསྐྱངས་སྐབས་ཕེབས་ལམ་གཡས་གཡོན་དུ་རྡ་སར་གཉུག་མར་གནས་པ་དང་སྐབས་འཕྲལ་དུ་ཕེབས་པ་སོགས་སེར་སྐྱ་མི་མང་གིས་ཁ་བཏགས་དང་བདུག་སྤོས་བཟུང་ནས་ཕེབས་བསུ་ཟབ་རྒྱས་དང་འབྲེལ་ཕོ་བྲང་དུ་༸ཞབས་སོར་བདེ་བོར་འཁོད་ཡོད་པ་རེད།
དེ་ཡང་ཕྱི་ལོ་ ༢༠༡༨ ཟླ་ ༡ ཚེས་ ༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཝ་ར་ན་སའི་མཛད་འཕྲིན་ལེགས་པར་གྲུབ་རྗེས་གནས་མཆོག་རྡོ་རྗེ་གདན་དུ་ཆིབས་བསྐྱངས་སྟེ་ཚེས་ ༢ ཉིན་རྡོར་གདན་མཆོད་རྟེན་ཆེན་མོའི་ར་སྐོར་དུ་བྱང་ཆུབ་ཤིང་དྲུང་དུ་དཔལ་ས་སྐྱའི་འཇིག་རྟེན་ཞི་བདེའི་སྨོན་ལམ་ཆེན་མོའི་མར་མེ་ཞལ་འབྱེད་དང་། རྟེན་གཙོ་སྟོན་པ་ཐུབ་པའི་དབང་པོའི་སྐུ་བརྙན་དྲུང་དུ་ཐུགས་སྨོན་མཛད་པ་དང་། ཚེས་ ༥ ནས་ཉིན་གསུམ་རིང་རྒྱ་གར་གྱི་ནང་པའི་རྗེས་འཇུག་གི་དད་ལྡན་ཁག་ཅིག་གིས་ཇི་ལྟར་སྔོན་ནས་གསོལ་འདེབས་ཞུས་དོན་ལྟར་ཆོས་ཀྱི་འཁོར་ལོའི་མདོ་དང་སཱ་ལུ་ལྗང་པའི་རྟེན་འབྲེལ་གྱི་མདོའི་གསུང་ཆོས་གནང་པ་དང་། ཚེས་ ༧ ཉིན་རྒྱ་གར་གྱི་ནང་ཆོས་དོན་གཉེར་བ་རྣམས་ལ་ཆོས་འབྲེལ་གནང་སྒོ་མཇུག་གྲུབ་མཚམས་༸གོང་ས་མཆོག་དང་བི་ཧར་(Bihar)མངའ་སྡེའི་བློན་ཆེན་སྐུ་ཞབས་ནི་ཏི་ཀུ་མར་(Chief Minister shri Nitish Kumar )མཆོག་རྣམ་གཉིས་ཀྱིས་ནང་པའི་ཚན་རིག་དང་ལྟ་གྲུབ་ཀུན་བཏུས་ཀྱི་པོད་ཕྲེང་ལས་ཕྱི་གཟུགས་ཅན་སྐོར་གྱི་ཨིན་འགྱུར་པོད་ཕྲེང་དང་པོ་དབུ་འབྱེད་གནང་།
ཚེས་ ༡༣ ཉིན་མི་རིགས་འདྲ་མིན་གྱི་མི་མང་སུམ་བརྒྱ་བརྒལ་བར་མཇལ་ཁ་དང་། རྡོར་གདན་མཆོད་རྟེན་ཆེན་མོའི་ར་སྐོར་ནང་དུ་རིས་མེད་བསྟན་པའི་གསལ་བྱེད་༸ཆོས་རྗེ་ཡིན་བཞིན་ནོར་བུ་འཇིགས་མེད་ཕུན་ཚོགས་འབྱུང་གནས་མཆོག་གི་འདས་མཆོད་སྨོན་ལམ་སྐབས་ ༡༥ པར་དབུ་བཞུགས་མཛད་པ་དང་། ཚེས་ ༡༤ ནས་ཉིན་གསུམ་རིང་དཔལ་མགོན་འཕགས་པ་ཀླུ་སྒྲུབ་ཞབས་ཀྱིས་མཛད་པའི་བྱང་ཆུབ་སེམས་འགྲེལ་དང་། རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མའི་བཀའ་ཆོས་དབུ་འཛུགས་ཀྱིས་ཚེས་ ༡༦ ཉིན་སྤྱན་རས་གཟིགས་ཀྱི་བཀའ་དབང་བཀའ་དྲིན་སྩལ་རྗེས། སྒྲོལ་དཀར་ཡིད་བཞིན་འཁོར་ལོའི་ཆོ་གའི་སྒོ་ནས་བརྟན་བཞུགས་བསྟར་འབུལ་ཞུས་པ་དང་།
ཚེས་ ༡༧ ཉིན་གྱི་སྔ་དྲོ་སྐུ་བཅར་རྣམ་རྒྱལ་གྲྭ་ཚང་ཕན་བདེ་ལེགས་བཤད་གླིང་གྲྭ་ཚང་གིས་༸གོང་ས་༸སྐྱབས་མགོན་ཐམས་ཅད་མཁྱེན་པ་སྐུ་ཕྲེང་རིམ་བྱོན་གྱི་བཀའ་དྲིན་རྗེས་སུ་དྲན་པའི་རྗེས་དྲན་མཆོད་འབུལ་རྒྱས་པ་ཞིག་མཆོད་རྟེན་རིན་པོ་ཆེའི་ནང་སྔ་འགྱུར་རྙིང་མའི་སྨོན་ལམ་ཉིན་དང་པོའི་ཚོགས་དུས་གཉིས་པའི་སྐབས་དང་བསྟུན་གོ་སྒྲིག་གནང་བའི་ཚོགས་མགོན་དུ་ཆིབས་བསྒྱུར་བསྐྱངས་པ་དང་། ཚེས་ ༡༨ ནས་ཚེས་ ༢༡ བར་འཇིགས་བྱེད་ལྷ་བཅུ་གསུམ་མའི་དབང་དང་། འཇིགས་བྱེད་དཔའ་བོ་གཅིག་པའི་བཀའ་དབང་དབུ་འཛུགས་ཀྱིས་བྱང་སེམས་ཀྱི་སྡོམ་པ་འབོག་ཆོག་དང་དབང་གི་སྟ་གོན་གནང་ཡོད་པ་རེད།
ཚེས་ ༢༢ ཉིན་བོད་རིགས་བརྒྱ་ཕྲག་གཅིག་ལྷག་ལ་མཇལ་ཁ་དང་རྒྱ་རིགས་དད་ལྡན་མི་མང་གཙོ་བོར་གྱུར་བའི་སེར་སྐྱ་མི་མང་ལ་རྡོ་རྗེ་གཅོད་པའི་གསུང་ཆོས་དབུ་འཛུགས་མཛད་དེ་ཚེས་ ༢༣ ཉིན་རྡོ་རྗེ་གཅོད་པ་དང་། ལྷ་མོ་དབྱངས་ཅན་མ་དཀར་མོའི་རྗེས་གནང་གི་ཆོས་འབྲེལ་གནང་སྒོ་མཇུག་ལེགས་པར་གྲུབ་ཡོད་པ་དང་། ཚེས་ ༢༥ ཉིན་རྒྱ་གར་གྱི་སློབ་གྲྭ་ཁག་གི་སློབ་མ་ཆིག་ཁྲི་ཙམ་ལ་འཇིག་རྟེན་ཀུན་ཁྱབ་ཀྱི་སྤྱོད་བཟང་དང་འབྲེལ་བའི་ཤེས་ཡོན་གོང་སྤེལ་སྐོར་ལ་བཀའ་སློབ་སྩལ་བ་མ་ཟད། རྡོར་གདན་དུ་ཡོད་པའི་ཐའེ་ལན་ཌིའི་ Watpa Temple ཝ་ཊ་པ་དགོན་པར་ཆིབས་བསྒྱུར་བསྐྱངས་སྟེ་གསར་དུ་བཞེངས་པའི་ལྷ་ཁང་དབུ་འབྱེད་མཛད། ཚེས་ ༢༧ ཉིན་སྔ་འགྱུར་རྙིང་མའི་དབུ་འཛིན་ཁྲི་རབས་བདུན་པ་སྐྱབས་རྗེ་ཀཿཐོག་དགེ་རྩེ་རིན་པོ་ཆེ་མཆོག་གིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་མཇལ་བཅར་ཞུས་པ་དང་། ཚེས་ ༢༨ ཉིན་གྱི་སྔ་དྲོར་གནས་མཆོག་རྡོ་རྗེ་གདན་གྱི་བྱང་ཆུབ་ཆེན་མོའི་མཆོད་རྟེན་དུ་གནས་གཟིགས་མཛད་རྗེས་གྷ་ཡ་གནམ་ཐང་བརྒྱུད་ལྡི་ལིར་ཆིབས་སྒྱུར་བསྐྱངས་ཡོད་པ་དང་། རྒྱ་གར་གྱི་རྒྱལ་ས་ལྡི་ལིར་༸སྐུའི་འཕྲོད་བཞེས་བརྟག་དཔྱད་མཛད་པ་སོགས་མཛད་འཕྲིན་རྒྱ་ཆེར་བསྐྱངས་ཡོད་པ་བཅས།།